5 Istilah Normal Bahasa Inggeris Yang Mempunyai Sejarah Jahat

Ada kalanya dalam kehidupan seharian kita, kita sudah terbiasa menggunakan istilah-istilah yang kita dengari kerana semua orang menggunakannya.

Bagaimanapun, anda percaya tak - kadangkalanya sesuatu yang kelihatan tiada apa-apa kesalahan serta pada dasarnya mempunyai makna yang baik; sebenarnya mempunyai asal-usul dan sebab yang kurang enak.

Pernahkah anda menggunakan 5 istilah ini dalam kehidupan anda? Sedarkah anda, apa yang ada ucapkan itu sebenarnya mempunyai sejarah buruk bagaimana ayat tersebut diciptakan?

'Rule of thumb' merupakan frasa yang akan kita gunakan apabila kita mahu merujuk kepada sesuatu peraturan, kaedah atau cara yang dirasakan paling sesuai untuk melakukan sesuatu perkara atau perbuatan. Tetapi dari mana asalnya frasa ini?

Jangan terkejut pula jika kami ceritakan - 'rule of thumb' sebenarnya datang daripada hikayat berkenaan satu bentuk undang-undang yang diamalkan di England. Dikatakan bagi menangani masalah disiplin di kalangan isteri, golongan suami dibenarkan memukul isteri mereka dengan kayu; asalkan kayu itu lebih kecil berbanding ibu jari suaminya sekitar abad 17.

Bagaimanapun, kesahihan kisah ini dipertikaikan kerana tiada bukti hakim yang dikatakan memulakan undang-undang ini, Sir Francis Buller memperkenalkan syarat ini di mahkamah. Walau demikian, sesuatu yang tidak dapat dinafikan - memang pada era tersebut, golongan suami di Britain gemar memukul isteri mereka sekiranya berlaku sebarang pelanggaran peraturan rumah tangga.

Pasti anda selalu mendengar perkataan ini disebutkan bukan? Kita tahu 'histeria' merujuk kepada kondisi seseorang yang hilang kawalan diri, sehinggakan dia mampu membuat perkara-perkara luar kawal tanpa sedar. Sama ada bersifat pasif atau agresif, terpulang kepada jenis gangguan yang melandanya.

Kenapa histeria kerap dikaitkan dengan golongan wanita? Ini kerana 'histeria' sebenarnya adalah kata pinjaman daripada kata akar dalam bahasa Latin, 'hustera' yang membawa makna rahim, organ dalam tubuh wanita. 'Husterikos' pula adalah istilah asal 'histeria' yang merujuk kepada 'sesuatu abnormaliti yang dialami oleh wanita pada bahagian rahimnya.'

Pada zaman dahulu, oleh kerana wanita sering dianggap mempunyai pemikiran kurang stabil dan emosinya sering terganggu, masyarakat zaman dahulu menyifatkan punca wanita jadi sebegitu adalah kerana rahimnya mengalami abnormaliti. Oleh sebab itulah apabila individu meracau-racau seolah dirasuk sekarang, kita menggelarkannya sedang mengalami histeria.

Anda ada anak kecil? Sekiranya ada, pasti anak anda pernah mendengar lagu kanak-kanak yang menggunakan frasa 'eeny, meeny, miny, mo' dalam liriknya. Kini digunakan sebagai satu bentuk kiraan yang tidak menyakitkan sesiapa, sejarah di sebalik frasa ini pula sebenarnya membawa sentimen perkauman yang jelas dan nyata.

Ungkapan lagu itu sekarang berbunyi 'Eeny, meeny, miny, moe, Catch a tiger by the toe.' Bagaimanapun, pada asalnya - liriknya berbunyi 'Eenie, meenie, minie mo. Catch a nigger by the toe. If he hollers, let him go. Eenie, meenie, minie mo.' Nampak perbezaannya?

Lagu ini diinspirasi daripada cara mengira kemasukan hamba melibatkan individu dari benua Afrika yang berjaya diseludup masuk ke Amerika Syarikat. Satu lagi versi popular menggunakan lirik yang sedikit berbeza iaitu 'Eeny, Meeny, Miny, Mo, Catch a nigger by his toe, If he won't work then let him go, Eeny, Meeny, Miny, Mo.'

Hanya pada awal abad ke 20, penggunaan perkataan 'nigger' itu ditukar kepada 'tiger' menjadikan lagu ini mengisahkan tentang usaha menangkap harimau yang sangat tak masuk akal.

Anda gemar meraikan sesuatu dengan menjerit 'hip hip hooray'? Asal-usul frasa ini sebenarnya datang daripada gerakan pembunuhan orang Yahudi yang berlaku di Jerman, pada tahun 1819.

Gerakan yang dinamakan sebagai 'Rusuhan Hep-Hep', dinamakan sebegitu kerana penternak Jerman gemar memanggil ternakan mereka dengan panggilan 'hep-hep.' Rusuhan dan pembunuhan itu dimulakan masyarakat Jerman selepas timbulnya kebimbangan mereka terhadap pengaruh orang Yahudi yang dikhuatiri akan menguasai ekonomi negara tersebut.

Bagi mengacah-ngacah orang Yahudi yang bertindak cuba melarikan diri, tentera Jerman dikatakan akan menjerit 'hep-hep' kepada mereka - ibarat sedang mengumpulkan ternakan; sebelum mangsa yang berjaya dikumpul, ditembak mati.

Anda biasa gunakan frasa 'long time no see' apabila bertemu kawan-kawan anda? Tahukah anda kenapa wujud kesalahan tatabahasa dalam ayat tersebut, walaupun ayat itu seringkali digunakan secara sangat meluas?

Ada dua kisah dikatakan menjadi punca wujudnya frasa ini; kedua-duanya melibatkan isu perkauman. Dikatakan kesalahan tatabahasa yang ada dalam frasa itu sengaja dikekalkan masyarakat barat, bagi mengejek kebolehan orang Cina atau orang India Amerika Syarikat berbahasa Inggeris.

Penggunaan frasa tersebut dalam bentuk cetakan dibuat dalam kisah yang ditulis oleh seorang individu bernama William F. Drannan, menceritakan tentang pertemuannya dengan seorang lelaki orang asal Amerika dan tegurannya, yang cuba menggunakan bahasa Inggeris.

Dalam kisah satu lagi, anggota tentera laut Amerika Syarikat yang bertugas di Asia dikatakan kerap kali mengajuk dialek orang di negara China yang cuba berbahasa Inggeris, ketika menegur mereka. Rujukan terawal kesalahan tatabahasa itu datang daripada surat yang diterbitkan dalam majalah bulanan tentera laut Amerika Syarikat berjudul 'Our Navy, the Standard Publication of the U.S. Navy' keluaran ke 13.

Isu tersebut menerbitkan surat yang mengandungi pengalaman seorang petugas berpangkat Leftenan di China yang disapa "you belong my velly good flend. Long time no see you handsome face" oleh salah seorang penduduk setempat.


Malaysia Dikatakan Negara Paling Tidak Berpuas Hati Tentang Gaji - Statistik

Menurut sebuah kajian oleh agensi pekerjaan, Hays, para pekerja di Malaysia adalah yang paling tidak gembira di Asia apabila melibatkan pendapatan.

Kaji selidik itu menunjukkan bahawa 46% daripada rakyat Malaysia sama ada "tidak berpuas hati" atau "sangat tidak berpuas hati" dengan gaji mereka.

Tinjauan itu juga mendapat bahawa dengan peratusan 24%, Malaysia dilaporkan mempunyai jumlah pekerja tertinggi di Asia yang meminta kenaikan gaji tetapi tidak menerimanya pada tahun lalu.

Kebanyakan pekerja menjangkakan kenaikan gaji antara 3% dan 6%, manakala yang lain lebih tinggi iaitu lebih daripada 10%.

Dan pada masa yang sama, 20% daripada pekerja di Malaysia berkata bahawa tidak mengharapkan gaji mereka berubah sama sekali dan ini adalah peratusan yang tertinggi di Asia dalam perkara ini.

39% daripada majikan di Malaysia menjangkakan untuk memberi kenaikan antara 3% dan 6%, tetapi hanya 4% daripada majikan yang melihat kenaikan melebihi 10%.

Menurut Hays Asia, ketidakpuasan hati di kalangan pekerja Malaysia adalah "mungkin faktor penggabungan dalam jangkaan gaji tinggi dari pekerja yang berbeza majikan, mewujudkan potensi untuk jangkaan gaji yang tidak sepadan pada tahun 2020."

Juga tidak mengejutkan untuk mengetahui bahawa Malaysia juga mempunyai bilangan responden tertinggi di Asia yang aktif mencari pekerjaan baru dengan 52%. 67% responden berkata bahawa pampasan adalah sebab utama mereka melakukannya.

Dengan itu, kajian ini kajian mendedahkan bahawa gaji bukanlah faktor terbesar di sebalik kenapa pekerja kekal bekerja dengan sesebuah syarikat.

41% mengatakan bahawa keseimbangan kehidupan dan kerja sebagai faktor penentu, sementara hanya 38% yang menyebut bahawa pakej gaji atau manfaat sebagai sebab.

Ini diikuti oleh lokasi kerja iaitu dengan 37%, bersama-sama dengan gaya pengurusan syarikat dan budaya syarikat dengan 36%.

Daripada semua responden yang ditinjuau, 26% daripada mereka menganggap peluang latihan dan pembangunan lebih penting berbanding dengan semua pasaran Asia yang lain.

Ini menunjukkan bahawa walaupun profesional Malaysia mungkin tertarik dengan gaji yang lebih tinggi, namun manfaat yang memudahkan keseimbangan kehidupan dan kerja serta kesukaran perjalanan ke tempat kerja atau bantuan dalam peningkatan kemahiran akan menjadi kunci utama yang mengekang mereka untuk mendapat gaji yang lebih.

Memandangkan fenomena "brain drain" di Malaysia yang berterusan, pengarah urusan Hays Malaysia, Tom Osborne berkata, adalah penting untuk organisasi menawarkan lebih banyak insentif untuk menarik dan mengekalkan pekerja dengan bakat terbaik.

Fenomena "brain drain" boleh digambarkan sebagai proses di mana sebuah negara kehilangan pekerja paling berpendidikan dan berbakatke negara lain melalui penghijrahan.

Tinjauan ini dijalankan ke atas 900 responden Malaysia dari Ogos hingga Oktober 2019 sebagai sebahagian daripada Panduan Tahunan Gaji Asia Hays. Sejumlah 6,000 responden telah ditinjau secara keseluruhan termasuk dari China, Singapura dan Jepun.


Sejarah Kerjasama Parti UMNO dan PAS

Tanggal 1 Mac 2020 yang lalu menyaksikan satu peristiwa bersejarah perlantikan Perdana Menteri Malaysia ke 8, Tan Sri Muhyiddin Yassin. Perlantikan TSMY dari Parti BERSATU ini telah mendapat perkenan Yang Dipertuan Agong (YDPA) setelah krisis politik yang melanda negara hampir seminggu.

Apa yang menarik mengenai kemelut politik kali ini sudah tentulah mengenai peristiwa yang dianggap sesetengah pihak sebagai "kerajaan pintu belakang" yakni kerjasama antara parti-parti dari Barisan Nasional, PAS, sebahagian ahli Parti Pribumi Bersatu Malaysia (PPBM), dan beberapa bekas ahli PKR untuk membentuk sebuah pakatan yang digelar sebagai Perikatan Nasional (PN).

PN turut disertai oleh beberapa parti daripada Sabah dan Sarawak iaitu Gagasan Sejahtera (GS), Gabungan Bersatu Sabah (GBS) dan Gabungan Parti Sarawak (GPS). Diharapkan pembentukan kerajaan baru ini dapat mengembalikan kestabilan politik di Malaysia dan mengembalikan keyakinan pelabur terhadap ekonomi Malaysia.

Dalam politik, kita sentiasa melihat perkara yang pelik-pelik berlaku. Daripada kawan menjadi lawan dan begitu juga sebaliknya. Jika dahulu PAS dan DAP pernah bekerjasama dalam PRU13 melalui Paaktan Rakyat (PR), kini kedua-duanya merupakan musuh ketat.

Jika dahulunya PAS dan UMNO bertelagah, kini hubungan keduanya bagainya adik-beradik. Malah, sesetengah pihak menganggap hubungan UMNO dan PAS ini bagai "cerai" dan "rujuk" kerana pernah terputus dan terjalin kembali selama beberapa kali dalam sejarah.

Parti UMNO ditubuhkan pada tahun 1946 bagi memperjuangkan nasib orang Melayu. Malah, para agamawan Islam turut sama dalam perjuangan UMNO diawal penubuhhannya. Orang Melayu yang pada ketika itu dibawah penguasaan British sedar bahawa mereka harus bekerjasama agar tidak terus dipijak oleh British.

Di awal penubuhannnya, majoriti agamawan yang menyertai UMNO berperanan dalam sayap Biro Hal Ehwal Islam UMNO. Penyatuan orang Melayu ini sudah menampakkan sedikit hasil pada peringkat awal yang menyaksikan usaha pembentukan Malayan Union digagalkan dan dimansuhkan pada tahun 1948.

Namun, penyatuan ummah dalam UMNO ini tidak bertahan lama akibat masalah dalaman. Krisis ini mencapai kemuncaknya apabila para agamawan ini akhirnya telah bertindak keluar daripada UMNO dan menubuhkan sebuah parti yang kini dikenali sebagai PAS.

Persidangan Persatuan Ulamak Se-Malaya di Bagan Tuan Kechil, Seberang Perai pada 24 November 1951 yang membawa kepada penubuhan PAS.

Menariknya, idea penubuhan Persatuan Islam SeMalaysia (kemudian ditukar kepada PAS pada tahun 1973) ini berlaku di dalam Muktamar Ulama Ketiga di Bangunan Kelab UMNO Bagan, Butterworth. Idea ini dicetuskan oleh Hj Ahmad Fuad selaku Biro Hal Ehwal Islam UMNO pada ketika itu.

Daripada idea ini, lahirlah Persatuan Islam SeMalaysia pada 1951 kemudian berukar pula kepada Pan Malayan Islamic Party (PMIP) pada 1955 dan seterusnya menjada Parti Islam SeMalaysia (PAS) pada 1973. Ini bermakna, pada tahun 1951 secara rasminya sebuah kesatuan orang Melayu telah berpecah kepada UMNO dan PAS.

Yang Dipertua PAS, Tuan Guru Haji Ahmad Fuad Hassan dalam Mesyuarat Agung Tahunan PAS Pertama pada 4 Januari 1953

Mungkin ada antara pembaca yang tertanya-tanya apakah punca yang menyebabkan golongan agamawan bertindak keluar UMNO dan menubuhkan persatuan mereka sendiri. Segalanya berpunca akibat ketidakpuasan hati dalam pembahagian kerusi dalam pilihan raya yang diagihkan oleh pemimpin tertinggi UMNO.

Pada ketika itu, Tunku Abdul Rahman lebih mengutamakan pemimpin yang mempunyai latarbelakang pendidikan Barat dan sering menyisihkan golongan agamawan dalam pemberian kerusi pilihan raya. Golongan agamawan berpendapat mereka sepatutnya  diberikan lebih hak dalam kerajaan kerana mereka turut memperjuangkan nasib orang Melayu, lalu bertindak menubuhkan parti mereka sendiri.

Daripada tahun 1951 hingga 1969, UMNO dan Persatuan Islam SeMalaysia serta PMIP (nama lama PAS) telah bersaing sesama sendiri dalam arena politik tanah air. Walau bagaimanapun, peristiwa 13 Mei 1969 telah menyebabkan UMNO dan PAS kembali bekerjasama kerana mereka melihat kuasa politik orang Melayu mulai tergugat.

Buat pertama kalinya, parti PAS berjaya menjadi sebahagian daripada kerajaan Persekutuan pada 28 Disember 1972. Ianya hasil kerjasama dengan UMNO melalu sebuah pakatan yang diberi nama "Perikatan". Hal ini membolehkan beberapa pemimpin daripada PAS dilantik sebagai Menteri di peringkat Persekutuan.

Malangnya, langit tak selalunya cerah. Pada tahun 1977, kira-kira 5 tahun kemudian, kerjasama antara kedua parti politik ini nampaknya goyah. Sebabnya? Perebutan kuasa politik. Orang UMNO dikatakan tidak senang kerana PAS pada ketika itu mendapat pengaruh yang cukup kuat dalam kalangan orang luar bandar melalui Dato Asri Muda selaku Menteri Pembangunan Luar Bandar.

Parti UMNO merasakan pengaruh mereka seakan terancam. Kemuncak kepada perbalahan UMNO dan PAS adalah berlakunya kisah darurat di Kelantan yang menyaksikan PAS akhirnya telah dikeluarkan oleh UMNO dari Barisan Nasional pada 17 Disember 1977. Beberapa usaha terkemudian untuk kembali bekerjasama juga telah gagal.

Selepas beberapa kali gagal, tiba-tiba idea kerjasama antara kedua-dua parti ini muncul kembali pada tahun 2018 pasca PRU14. Sesetengah pemerhati politik melihat kedua-dua parti politik ini ingin "merujuk" kembali bagi menghadapi PRU15.

Beberapa isu besar di bawah kerajaan Pakatan Harapan menyebabkan ramai orang Melayu berasa ditindas dan kedudukan mereka semakin terancam. Oleh itu, kerjasama UMNO-PAS dilihat sebagai tepat pada masanya memandangkan sentimen orang Melayu semakin kuat.

Kerjasama kedua parti ini dilihat membuahkan hasil apabila berjaya memenagi beberapa pilihan raya kecil (PRK) antaranya di PRK Cameron Highlands, Semenyih dan Rantau. Kini, kedua berada dalam Perikatan Nasional sebagai kerajaan Persektuan dan dijangka akan berada dalam pasukan yang sama bagi menghadapi PRU15.

Melihat kepada sejarah UMNO-PAS yang sudah dua kali "cerai" dan "rujuk" akibat perebutan kuasa, ianya pasti menarik untuk melihat berapa lamakah kerjasama kali ini dapat bertahan dalam menghadapi arus politik tanah air yang semakin mencabar.


Kisah Majikan Yang Meletakkan RM295 Ribu Sebagai Gaji Minima Syarikatnya : Dan Price

Pada tahun 2015, Dan Price - seorang jutawan muda yang berjaya membangunkan sebuah syarikat khidmat pembayaran bernama Gravity Payments sedang mendaki bukit dengan rakannya Valerie. Price yang pada ketika itu berusia 31 tahun, mendengar keluhan rakannnya itu yang sedang berdepan masalah kewangan teruk.

Bekas anggota tentera, Valerie merupakan seorang petugas selama 11 tahun sebelum bekerja sebagai orang awam biasa dengan pendapatan $40,000 setahun. Malangnya, tinggal di Seattle tidak memungkinkan seseorang mampu hidup selesa dengan angka sedemikian.

Valerie memberitahu bagaimana dia sedang bergelut membayar sewa rumah yang telah dinaikkan, dengan hutang bil utiliti mula bertambah. Bagi memperbaiki situasi, dia bekerja dua kerja yang memerlukan komitmen 50 jam setiap minggu bagi satu pekerjaan hanya untuk bertahan.

Kisah itu membuka mata Price tentang gambaran sebenar bagaimana dia terlepas pandang situasi pekerja yang bekerja dengannya.

Sebelum tahun 1995, pembahagian ekonomi Amerika Syarikat masih layak dikatakan seimbang. 50% daripada golongan berpendapatan paling rendah di seluruh Amerika Syarikat memegang kuasa ekonomi lebih besar berbanding 1% yang tertinggi. Namun situasi ini mula berubah kini apabila 1% menguasai pai ekonomi terbesar dan jumlah yang dikuasai 50% terendah, jadi lebih mengecil.

Gaji CEO sekitar tahun 1965 kebiasaannya hanya 20 kali lebih besar berbanding gaji tahunan pekerja bawahan namun kajian 2015 menunjukkan, jurangnya berubah menjadi 300 kali ganda lebih besar perbezaannya. Price mengambil idea kajian dua orang pakar ekonomi bernama Daniel Kahneman dan Angus Deaton, bagi mengenalpasti angka minima seseorang pekerja di Amerika Syarikat perlu ada membolehkan hidup dengan selesa.

Setelah analisa berkenaan tahap kewangan syarikatnya dilakukan, Price mendapati angka $70,000 setahun patut diletak sebagai penanda aras minima syarikatnya dan dia sendiri perlu memotong pendapatannya, malah perlu mengurangkan beban tanggungannya - menjual dua buah rumahnya serta pegangan saham yang dia ada.

Selepas berjaya mencapai matlamatnya, Price memanggil pekerjanya bagi memberikan mereka berita gembira. "Gaji minima di Gravity Payments akan dinaikkan kepada $70,000 setahun." Semua pekerjanya diam tanpa reaksi walaupun Price cuba mengawal emosi gembiranya. Mereka tak dapat memproses apa yang berlaku.

Kenaikan itu telah mengubah Gravity Payments sepenuhnya. Jumlah transaksi yang mereka uruskan meningkat tahun ke tahun daripada $3.8 billion kepada $10.2 billion.

Jumlah pekerja yang telah membeli kediaman sendiri meningkat daripada 1% kepada 10%, di salah satu bandar di mana kadar penyewaan dan pembelian hartanah merupakan antara yang tertinggi di Amerika Syarikat. Berlaku peningkatan bayaran sukarela bagi skim pencen yang mendadak di kalangan pekerja Gravity Payments dan ramai pekerja berjaya melangsaikan hutang.

Apa yang lebih membanggakan Price, perubahan itu mendorong ramai pekerja Gravity Payments lebih berani memulakan keluarga, dengan kadar kelahiran di kalangan pekerjanya meningkat mendadak berbanding sebelumnya.

Walau demikian, tindakan Price itu mendapat tentangan beberapa pihak khasnya golongan majikan di Amerika Syarikat yang mendakwa, apa yang dilakukan Price akan memberi kesan pada semua perniagaan yang ada. Price digelarkan komunis, kerana mengutamakan dasar sosialis.

Lebih teruk, dua pekerja Gravity Payments berpangkat senior bertindak meletakkan jawatan - selepas marah dengan kenaikan gaji segera pekerja berpangkat muda. Mereka berdua merasakan tindakan Price hanya akan menyebabkan produktiviti syarikat tergangggu.

Itu semua tidak berlaku. Sebaliknya tahap produktiviti pekerja di Gravity Payments meningkat disebabkan mereka kini mempunyai kebebasan lebih besar untuk berbelanja. Mana yang terpaksa tinggal jauh, sudah menyewa lebih dekat. Mana yang sebelum ini senantiasa terbeban desakan kewangan, mula mempunyai lebih banyak pilihan.

Kisah kenaikan gaji Gravity Payments walaupun tidak memberikan kesan yang besar pada negara tersebut serta dunia, tetap menjadi inspirasi kepada beberapa syarikat lain. Pharmalogics di Boston dan Rented.com di Atlanta menaikkan gaji minima pekerja mereka kepada $50,000 setahun. Kedua-dua syarikat melaporkan perubahan positif yang serupa pada tahap produktiviti pekerja mereka.

Apa yang dimulakan Price bagaimanapun sebenarnya paling memberikan kesan pada dirinya sendiri. Jika sebelum ini dia adalah anak muda jutawan tipikal yang tidak peduli tentang faktor kesesuaian gaji, pada hidup pekerja syarikatnya - Price kini mengubah pendirian, tidak takut untuk meletakkan kepentingan pekerja melebihi segalanya.

Godaan yang pernah dirasai satu ketika dulu untuk berusaha menjadi nama tokoh korporat besar, diletakkan sebaris dengan individu-individu terkaya dunia tidak pernah lekang dalam fikirannya - tetapi kini terpaksa dipendamkan kerana Price tahu, rasa tamak itu akan senantiasa menggodanya.

Setahun selepas dia menaikkan gaji, pada satu hari - semua pekerja yang ada di Gravity Payments menjemput Dan Price ke perkarangan pejabat. Ada sebuah kereta Tesla berwarna biru di situ. Semua pekerja sama-sama berkongsi wang pendapatan mereka bagi membeli Tesla tersebut, untuk menggantikan kenderaan jenama Audi yang digunakannya selama lebih 12 tahun.


Kenali Ratesh Agraval, Billionaire Termuda Dunia : Pengasas Oyo Hotel

Sekiranya anda kerap melancong dalam negara, anda pasti perasan akan kelibat hotel di bawah jenama OYO. Hotel-hotel di bawah jenama ini biasanya tergolong dalam hotel bajet dan mudah dikenalpasti dengan papan tanda berwarna merah dengan tulisan "OYO" padanya.

Rangkaian hotel OYO ini biasanya hanyalah untuk kategori hotel bajet, sesuailah buat kebanyakan rakyat marhaen yang mahu bercuti tetapi mempunyai kekangan bajet untuk menginap di hotel mewah. Keselesaannya juga bersesuaian dengan harganya yang muran dan berpatutan.

Pernahkah anda terfikir daripada manakah asalnya rangkaian hotel OYO ini? Bagaimanakah jenama ini begitu cepat berkembang di Malaysia?

Jangan terkejut, jenama OYO yang semakin terkenal di banyak negara ini sebenarnya merupakan idea seorang pemuda bernama Ratesh Agraval. Ratesh Agraval berasal dari Rayagada, India dan hanyalah berusia 26 tahun.

Rayagada adalah sebuah daerah di selatan Odisha. Penduduknya terdiri daripada suku-suku terutama kaum Khond dan Soras. Penduduknya rata-rata bertani dan pendapatan harian mereka sekitar RM40 sehari sahaja.

Berasal dari keluarga susah, Ratesh Agraval merupakan contoh jutawan 'self-made'. Sejak kecil, beliau sudah menunjukkan semangat keusahawanan dengan mula menjual kad simsemenjak usianya 13 tahun.

Daripada segi pendidikan pula, beliau menamatkan pelajaran dari St. Johns Senior Secondary School sebelum berhijrah ke bandar Delhi pada tahun 2011 untuk melanjutkan pengajian di peringkat kolej. Namun, kira-kira 2 tahun kemudian beliau mengambil keputusan untuk berhenti daripada pengajiannya kerana tidak mempunyai keyakinan mampu mendapat keputusan yang cemerlang dalam bidang akademik.

Bagi yang tidak tahu, perkataan OYO itu merupakan singkatan pada ayat Own Your Own. Antara perkara terawal yang dilakukannya dalam dunia perhotelan adalah membantu sebuah hotel bajet berdekatan dengan tempat tinggalnya.

Hotel tersebut dikatakan kurang mendapat pelanggan. Lalu beliau telah datang berjumpa dengan pemilik hottel tersebut dan memberikannya beberapa cadangan untuk penambahbaikan. Malah, beliau turut mempromosikan hotel tersebut dengan mengambil gambar dan memuatnaik gambar-gambar tersebut di internet untuk tujuan promosi.

Usaha ini nampaknya berhasil dengan pertambahan pelancong yang menginap di hotel tersebut. Kejayaan terawal ini telah memberikannya keyakinan bahawa hotel bajet juga mempunyai segmen pelanggan tersendiri.  Walaubagaimanapun, ianya mestilah dipromosikan dan mencapa piawaian tertentu agar mendapat rekomendasi baik daripada pelanggan.

Akibat kesukaran mendapatkan hotel bajet yang mencapai tahap kebersihan yang memuaskan dengan harga yang berpatutan, beliau telah mendapat idea untuk menubuhkan startup pertamanya yang diberi nama Oravel. Idea ini timbul daripada pengalamannya sendiri dan keyakinan hotel sebegini perlulah dipromosikan dengan sebaiknya.

Startup ini telah menyediakan platform diberi nama Oravel Stays, sebuah portal direktori untuk hotel-hotel bajet. Beliau dikatakan mendapat inspirasi daripada Airbnb tetapi direktorinya ini hanya memfokuskan kepada hotel murah. OYO pada mulanya merupakan laman web yang mengemaskini dan menjual semula bilik hotel yang ada tetapi pada 2016, Ritesh mengembangkan model perniagaan OYO dan mula menjenamakannya semula sebagai sebuah rangkaian hotel.

Idea penubuhan direktori untuk hotel bajet ini telah menarik minat beberapa pihak sehingga membolehkannya terpilih untuk program Thiel Fellowship, sebuah program 2 tahun oleh pengasas Paypal. Pemilihan ini membolehkan beliau mendapat pembiayaan sebanyak $100,000.

Sejak daripada itu, beliau tidak lagi menoleh kebelakang. Sehingga kini, syariakt OYO sudah mendapat beberapa siri pembiayaan daripada syarikat-syarikat besar yang percaya akan potensi OYO. Antara syariakt ini adalah Greenoaks, Sequoia India, SoftBank, Lightspeed India dan China Lodging Group

Tahun 2018 menyaksikan OYO mula meluaskan pengaruh mereka ke kawasan Asia  Pasifik dan memulakan rangkaian hotel mereka di UK, UAE, Dubai, China dan banyak lagi. Pada hari ini ia mempunyai lebih daripada 330,000 bilik di 500 bandar di seluruh dunia.

Ratesh Agraval masih muda dan sudah mempunyai perancangan untuk menjadikannya rangkaian terbesar di dunia menjelang 2023. Kisah OYO ini diharapkan dapat memberi inspirasi kepada kita semua untuk terus berusaha merealisasikan impian.

Jika diteliti, walaupun sudah mencapai tahap billionaire, Ratesh Agraval tidak langsung memiliki hotelnya sendiri. Sebaliknya, syarikatnya hanya membuat duit dengan menyediakan platform buat pemilik hotel mempromosikan bisnes mereka. Model bisnes sebegini turut digunakan oleh Airbnb dan Facebook dimana mereka membuat duit dengan menyediakan platform yang boleh dimanfaatkan pengguna.


7 Perbezaan Budaya Orang Amerika Syarikat dan British

Apabila memperkatakan mengenai perbezaan rakyat dari Amerika Syarikat, pastinya slang atau dialek bahasanya terlintas di minda. Walaupun kedua-duanya menggunakan English sebagai bahasa utama, terdapat perbezaan daripada dialek dan penggunaan beberapa perkataan.

Sebenarnya, terdapat beberapa lagi budaya rakyat daripada kedua negara ini yang berlainan antara satu sama lain. Kali ini, pihak Iluminasi ingin berkongsi 7 daripadanya.

Antara perbezaan paling ketara yang dapat dilihat adalah pemilihan minuman sewaktu sarapan pagi. Kebanyakan rakyat Amerika Syarikat memilih kopi sebagai minuman sementara rakyat British rata-ratanya lebih gemarkan teh pada waktu pagi.

Memandangkan Malaysia merupakan bekas negara jajahan British, sebahagian besar daripada kita juga sudah terbiasa dengan budaya meminum teh pada waktu pagi. Namun, pembukaan kedai kopi seperti Starbucks dan kedai-kedai kopi kecil yang lain telah sedikit sebanyak mengubah budaya ini terhadap golongan muda terutamanya.

Secara umumnya, pekerja di Amerika Syarikat bekerja lebih lama dalam sehari berbanding pekerja di Britain. Di Amerika Syarikat, biasanya pekerja hanya mempunyai 1 kali waktu rehat ketika waktu makan tengah hari. Sementara itu, di Britain mereka biasanya mempunyai rehat untuk makan tengah hari dan 1 hingga 2 waktu rehat pendek untuk sesi "tea break".

Pekerja Amerika tidak mempunyai banyak cuti tahunan, hanya sekitar 10 hari bercuti sahaja ditawarkan setiap tahun. Sementara itu, di Britain pula secara purata pula cuti tahunan sebanyak 20 hingga 28 hari diberikan.

Tip biasanya diberikan kepada pelayan restoran sebagai simbolik penghargaan pelanggan terhadap layanan baik yang diberikan. Rakyat Amerika Syarikat dikatakan lebih pemurah dalam memberikan tip kepada pelayan restoran.

Bagi orang British pula, tip hanya diberikan di restoran-restoran mewah dan juga hanya sekali-sekala. Dalam hal ini, rasanya kita di Malaysia lebih mengikut budaya British. Malah, jangan terkejut sekiranya ramai juga rakyat negara kita tidak mengetahui kewujudan budaya pemberian tip kepada pelayan restoran.

Satu lagi perbezaan yang ketara. Kita di Malaysia mengikut undang-undang Britain yang memandu di belah kiri jalan. Sementara itu, di Amerika Syarikat pula pemanduan adalah di sebelah kanan jalan.

Di Amerika Syarikat, persimpangan jalan biasanya diuruskan dengan menggunakan lampu isyarat. Sementara itu, di Britain roundabout lebih banyak digunakan. Di Malaysia, kita menggunakan kedua-duanya dengan lampu isyarat lebih banyak digunakan di merata kawasan.

Rakyat British mempunyai akses percuma ke hospital dan khidmat doktor. Selain itu, ubat-ubatan juga kebanyakan adalah percuma dan segelintir daripadanya diberikan subsidi. Namun, bagi yang berkemampuan boleh ke hospital swasta. Polisi yang hampir sama diamalkan di Malaysia.

Di Amerika Syarikat, semuanya berbayar. Amerika Syarikat mempunyai sistem berdasarkan pembayaran insurans yang memberikan akses cepat ke penjagaan kesihatan, asalkan anda sudah membayar membayar premium.

Sistem persekolahan di British meliputi banyak peperiksaan setiap tahun, tidak seperti di Amerika Syarikat. Selain itu, cuti persekolahan musim panas di Britain juga lebih pendek sekitar 6 minggu sahaja berbanding 10 - 12 minggu di Amerika Syarikat.

Sekolah di Britain juga memberi penekanan kepada penampilan pelajar dimana mereka diwajibkan memakai uniform sekolah. Sebaliknya di Amerika Syarikat para pelajar lebih bebas berpakaian asalkan sopan.

Majoriti rumah di Britain dibina daripada bata, sedangkan rumah Amerika Syarikat dibina dari bingkai kayu. Hal ini mungkin kerana cuaca lembap yang tinggi di Amerika Syarikat. Disebabkan penggunaan bata ini, rumah-rumah di Britain dianggarkan mampu bertahan minimum 100 tahun.

Di Amerika Syarikat, kebanyakan penduduk luar bandar tinggal di rumah yang dibina atas tanah sementara rumah apartment lebih popular di kawasan bandar. Sementara itu, penduduk British tidak gemar tinggal di apartment (digelar flat) walaupun tinggal di kawasan bandar.


5 Buah-Buahan Termahal di Dunia

Sebagai orang kebanyakan, pilihan penulis dalam membeli buah-buahan kebiasaannya berkisar kepada buah-buahan tempatan yang kosnya rendah berbanding buah-buahan import.

Yang paling mahal pun rasanya durian, bergantung kepada musim dan jenisnya. Penulis nak makan Musang King pun, tunggu bila permintaan dah reda dan orang ramai tidak lagi memburunya. Harganya pun lebih berpatutan. Namun bagi sesetengah peminat buah di seluruh dunia, mereka tidak peduli tentang harga yang perlu dibayar - asalkan mereka dapat merasai keunikan buah-buahan tertentu.

Atas sebab itu, ada lima jenis buah yang diisytiharkan mempunyai harga paling mahal di dunia. Buah-buahan apa itu dan apakah tahap mahalnya?

Penulis gemarkan buah mangga apatah lagi beberapa jenis mangga yang mempunyai isi tebal, pejal dan biji yang kecil. Bagaimanapun harga yang penulis nak bayar, paling mahal pun mungkin RM10 bagi satu kilogram mangga. Bagaimanapun di Australia, bagi menghormati peladang mangga yang bekerja di bahagian Northern Territory - setiap tahun akan diadakan acara lelongan melibatkan hasil tanaman mereka sebagai acara amal.

Buah mangga itu yang dilelongkan dalam kuantiti satu talam, kebiasaannya mampu mencecah harga yang amat tinggi kerana lelongan ini turut disertai golongan kenamaan. Tradisi ini yang dimulakan pada tahun 1970 berjaya memperolehi RM180 setalam dalam acara julung kali diadakan.

Rekod jualan tertinggi dipegang dalam acara tahun 2012 pada harga RM138 ribu bagi satu talam mangga yang berisi 14 buah biji. Boleh kata RM10,000 sebiji. Untuk tujuan amal tak ada masalah rasanya kan? Jadi mohon hantar sebiji pada kami selepas ini, bagi kami cuba.

Mempunyai rupa yang unik berbanding buah tembikai lain, tembikai Densuke amat terkenal di kalangan golongan berkemampuan kerana kerap kali dijadikan hadiah perkahwinan golongan bangsawan.

Melihat isinya, tampak kelihatan serupa saja dengan tembikai-tembikai lain namun rasanya dikatakan jauh lebih manis serta mempunyai kerangupan yang amat mengujakan pemakannya. Setiap pembeliannya akan disertakan dengan kotak cantik bagi melindungi buahnya daripada kemik, serta sijil pengesahan status tembikai itu.

Berapakah harga tertinggi pernah dicapai dalam jualan tembikai Densuke? Dalam satu acara lelongan tahun 2008, sebiji tembikai ini berjaya mencecah harga RM25,750 - bersamaan harga sebuah kenderaan di negara kita.

Sekiranya tembikai Densuke mampu mencecah harga sebuah kereta, adik-beradiknya yang turut sama datang dari Jepun - tembikai susu Yubari pula mampu mendapatkan anda sebuah pangsapuri kos rendah lengkap dengan perabot di dalamnya.

Ini kerana tembikai susu itu berjaya dilelong dengan harga RM122,000 dalam satu acara lelongan tahun 2018, memecahkan rekod harga tertinggi yang dicatat pada tahun 2016 hampir dua kali ganda. Apa yang menarik tentang tembikai susu ini? Rasanya yang manis berkrim.

Hanya 500 biji saja akan dihasilkan setiap tahun daripada kumpulan 8 orang peladang yang beroperasi di Yubari, Jepun.

Di sebuah ladang bernama Ladang Heligan yang terletak di Cornwall, terletak di sebuah kampung bernama Mevagissey - peladang di situ mengusahakan tanaman nenas yang unik. Keunikannya datang daripada caranya di tanam.

Dengan menggunakan teknik yang diistilahkan sebagai teknik tanaman Victoria, penanaman nenas di Cornwall menggunakan bahan jerami yang dicampurkan dengan najis dan air kencing kuda - bagi menggalakkan pertumbuhannya. Ini kerana cuaca di Britain dikatakan sejuk, kurang sesuai bagi tanaman nenas.

Seandainya dijual, harganya dikatakan mampu mencecah RM55,000 sebiji disebabkan oleh keperluan penanaman menggunakan teknik rumah kaca, di mana jerami dan najis kuda tadi akan digunakan sebagai asas tanamannya - yang telah diamalkan sejak abad ke 19 bagi membolehkan Britain menghasilkan nenas mereka sendiri dalam skala kecil.

Bagaimanapun, nenas itu hanya dimakan di kalangan pekerja dan majikan Ladang Heligan, kerana hanya lebih kurang 40 pokok dapat ditanam setiap tahun bergantung kepada kuantiti baja yang ada serta suhu cuaca.

Mempunyai saiz yang jauh lebih besar berbanding sebiji buah anggur biasa, anggur Ruby Roman dikatakan mempunyai tekstur yang sangat seimbang, di antara rasa kenyal dan manis yang mampu membuatkan pemakannya merasa nikmat.

Mula ditanam pada tahun 2008 di daerah Ishikawa, Jepun - mengekalkan harganya, pengeluarannya dikawal dan hanya 26,000 gugus anggur Ruby Roman di jual setiap tahun. Kebanyakannya dijual melalui proses lelongan. Mengambil masa selama 2 tahun untuk dihasilkan setiap biji, harga jualan yang diramalkan perlu ditetap bagi mendapatkan kembali kos adalah sekitar

Sama seperti daging wagyu, syarat pengeluarannya juga sangat ketat. Mana-mana gugus anggur yang layak dikategorikan sebagai Ruby Roman mestilah mempunyai berat 20 gram setiap biji, mempunyai kandungan gula pada paras 18 peratus dan mempunyai warna merah yang ditetapkan. Harga paling tinggi pernah dicapai untuk anggur ini? RM46,000 dalam satu lelongan tahun 2019.


5 Bentuk Kerajaan Yang Boleh Berlaku Sekiranya Parti Politik Terus Berbalah

Dalam pembentukan sesebuah kerajaan melalui sistem pilihanraya demokrasi, keputusan pilihanraya boleh dikatakan bergantung sepenuhnya kepada pilihan setiap pengundi yang memilih.

Oleh yang demikian, keputusan pilihanraya menjadi sesuatu yang sangat sukar diramal apatah lagi apabila melibatkan banyak blok-blok gabungan yang berusaha untuk menjadi pemerintah. Apabila wujud banyak pilihan, dari satu sudut situasi ini memang layak dikatakan lebih baik.

Bagaimanapun, dalam beberapa aspek - pelbagai pilihan bakal meningkatkan lagi kesukaran dalam membentuk sesebuah kerajaan dengan lancar. Berikut adalah beberapa situasi dan keadaan yang boleh berlaku akibat daripada proses pilihanraya, sama ada baik atau buruk kesannya pada kita; terpulanglah kepada penilaian anda.1

Dalam situasi kerajaan majoriti, banyak proses penggubalan dasar mudah berlaku kerana sesebuah kerajaan majoriti sudah pastilah akan disokong dalam Parlimen dengan jumlah yang lebih besar - membolehkan sesuatu dasar diperkenalkan tanpa halangan, kecuali perkara yang berkait dengan perlembagaan negara. Dalam konteks negara kita, kerusi majoriti yang perlu dimenangi adalah 112 kerusi parlimen.

Kerajaan bermajoriti mutlak, turut sama dikenali di luar sebagai kerajaan 'supermajority' atau 'majoriti supra' merupakan kerajaan yang terbentuk selepas parti yang menang - memenangi tahap tertentu kerusi Parlimen dipertandingkan. Di negara kita, kita mengamalkan tahap 2/3 kerusi atau 147 kerusi daripada 222 yang ada.

Bukan semua sistem mengamalkan dua pertiga. Ada juga sistem demokrasi yang mengamalkan tahap 3/5 atau 60% yang lebih senang dicapai dan ada juga yang menggunakan peratusan 55% bagi sesebuah parti atau gabungan dianggap layak diiktiraf majoriti mutlak.

Kelebihan - mudah membuat keputusan, proses penggubalan dasar berlaku lebih pantas

Jauh berbeza dengan kerajaan majoriti, kerajaan minoriti pula adalah kerajaan yang dibentuk oleh parti atau gabungan yang memenangi jumlah kerusi terbanyak, tanpa melepasi had majoriti yang ditetapkan iaitu sekurang-kurangnya lebih satu daripada separuh jumlah kerusi.

Di negara-negara yang mempunyai 3 atau lebih gabungan bertanding pilihanraya, situasi pembentukan kerajaan minoriti merupakan sesuatu yang biasa berlaku. Khasnya di negara-negara Scandinavia, Sepanyol, Romania, Ireland dan beberapa negara lain lagi. Setakat ini, kita belum pernah ditadbir kerajaan minoriti.

Situasi kerajaan minoriti mampu mewujudkan pelbagai kondisi unik. Sebagai contoh di New Zealand, Perdana Menteri mereka dipilih daripada parti yang bukan pemegang kerusi terbanyak hasil persetujuan kesemua parti bertanding. Apabila sesebuah kerajaan minoriti terbentuk, kestabilan kerajaan banyak bergantung kepada kerjasama atau persefahaman yang dimeterai, sama ada secara rasmi atau tidak rasmi.

Kekurangan - kurang stabil dan proses bagi mencapai persetujuan lebih lama

Berbeza dengan kerajaan minoriti, kerajaan gabungan pula adalah kerajaan yang terbentuk hasil daripada dua atau lebih pihak yang bertanding pilihanraya selepas pilihanraya selesai, sehingga mereka mempunyai jumlah kerusi majoriti yang mencukupi.

Pihak-pihak yang terlibat dalam proses mencapai kata sepakat bagi pembentukan kerajaan gabungan biasanya akan membincangkan terlebih dahulu satu dasar perkongsian bersama sebagai tunjang kerjasama, sebelum mencapai kata putus mewujudkan kerajaan gabungan.

Sekiranya itu gagal dicapai, pihak yang mempunyai jumlah kerusi terbanyak boleh juga menawarkan kerjasama sokongan - di mana kerajaan gabungan terbentuk secara tidak rasmi, tetapi ada pihak yang menyatakan sokongan kepada pemegang kerusi terbanyak bagi membentuk kerajaan, tanpa mewujudkan satu dasar perkongsian yang sama.

Dalam situasi ini, pihak yang akan bertindak memperkenalkan atau menggubal dasar adalah pemegang kerusi terbanyak.

Kerajaan perpaduan pula merupakan konsep bentuk kerajaan yang boleh merentasi sempadan parti politik. Situasi ini kebiasaannya hanya akan diaplikasikan apabila tiada persetujuan dapat dicapai dalam menuju ke arah pembentukan kerajaan minoriti atau kerajaan gabungan dengan efektif.

Idea di sebalik kerajaan perpaduan sebenarnya amat sukar untuk dilaksanakan, kerana memerlukan kerjasama dan persetujuan semua pihak - apatah lagi apabila wujud pihak yang memegang kerusi terbanyak yang sudah pastilah lebih gemar pembentukan kerajaan minoriti atau campuran berlaku.

Apa yang boleh berlaku adalah pembentukan kerajaan dilakukan merentasi politik, dengan semua pihak yang bertanding diberikan kuasa untuk mempunyai wakil dalam kerajaan. Jumlah wakil setiap parti yang akan dilantik menjadi ahli Kabinet ditentukan kepada peratusan kerusi yang dipegang oleh pihak-pihak yang ada.

Walau demikian, kerajaan juga boleh dibentuk tanpa mengira peratusan kerusi, sebaliknya hanya berdasarkan persetujuan bersama. Dalam situasi ini, tidak ada lagi blok kerajaan dan pembangkang, sebaliknya semua pihak akan bersatu dalam penggal perjanjian mereka membangunkan dasar yang dirasakan baik untuk sesebuah negara.

Kelebihan - pembahagian kuasa yang lebih seimbang, tiada pihak mempunyai suara mutlak, semua pihak meletakkan kepentingan negara sebagai fokus utama

Kekurangan - agak idealistik, memerlukan pengorbanan pemegang kerusi tertinggi mengurangkan kuasa

Situasi kerajaan berasingan kebiasaannya boleh timbul dalam negara republik yang mengamalkan sistem presiden dalam pilihanraya mereka. Bagaimana situasi ini boleh berlaku? Apabila dua buah parti berbeza menguasai dua badan penting dalam kerajaan - iaitu badan eksekutif dan badan legislatif.

Kerajaan Amerika Syarikat merupakan contoh termudah bagaimana kerajaan berasingan boleh berlaku, apabila parti Democratic berjaya menguasai Kongres Amerika Syarikat tetapi parti Republican menguasai cabang eksekutif, seterusnya melantik Presiden Amerika Syarikat daripada parti mereka.

Ada juga negara seperti Perancis di mana mereka mempunyai sistem separa-presiden di mana wujud dua jawatan, iaitu Presiden dan Perdana Menteri, dengan kedua-duanya dipilih rakyat Perancis dalam pilihanraya yang berbeza.

Dalam situasi di mana Presiden yang masih berkhidmat datang dari parti A tetapi kerajaan pula ditubuhkan oleh parti B selepas pilihanraya, Presiden perlu memainkan peranan memilih seorang calon Perdana Menteri yang dirasakan mampu memuaskan hati partinya dan juga parti lawan - mewujudkan situasi yang digelarkan sebagai kerajaan 'kohabitasi' (cohabitation) di Perancis.

Dalam sistem parlimen yang digunapakai kita, situasi mirip boleh juga timbul seandainya 'timingnya' cantik.

Sebagai contoh - selepas pilihanraya umum ke 14 tempohari, Dewan Rakyat kita dikuasai oleh ahli parlimen Pakatan Harapan secara majoriti, sebaliknya Dewan Negara pada ketika itu masih dikuasai ahli Dewan lantikan kerajaan sebelum itu.

Walau demikian, negara kita tidaklah berdepan masalah besar walaupun berada dalam situasi itu. Kenapa situasi ini boleh menjadi rumit? Ini kerana kuasa Dewan Negara sebenarnya agak besar dalam sistem pemerintahan kita.


Kisah Kultus Ajaran Sesat Yang Mengajak Penganutnya Sebarkan Virus COVID-19

Penyebaran virus yang dikenali sebagai COVID-19 semakin menakutkan dengan ribuan mangsa sudah terkorban di seluruh dunia. Malah, jumlah pesakit yang dijangkiti penyakit ini dan jumlah mereka yang terkorban juga sudah melebihi jumlah yang dicatatkan oleh virus SARS tidak lama dahulu.

Di Malaysia, keadaan dikatakan semakin terkawal dan saringan ketat juga telah dijalankan kerajaan di pintu keluar masuk lapangan terbang negara. Para pesakit juga ada yang sudah sembuh dan sedang dirawat. Boleh dikatakan, keadaan semakin terkawal.

Tidak kira di Malaysia mahupun negara-negara lain yang mencatatkan kes COVID-19, jika dikaji dengan teliti semuanya mempunyai perkaitan dengan individu yang baru saja melancong atau menjejakkan kaki ke Wuhan, China. Dari situ, ianya mula menjangkiti ahli keluarga dan kenalan individu tersebut di seluruh dunia.

Namun, terdapat kisah menarik di negara Korea Selatan. Individu ke 31 yang mencatatkan kes COVID-19 disana merupakan salah seorang anggota Shincheonji, sebuah ajaran sesat yang mendakwa mereka merupakan pengikut ajaran agama Kristian.

Lebih membimbangkan, pesakit ke 31 yang juga seorang wanita ini juga merupakan "superspreader", iaitu manusia yang telah "menyebarkan" virus ini ke ratusan lagi manusia di Korea Selatan. Walau bagaimanapun, pihak kerajaan tidak pasti bagaimana wanita ini boleh dijangkiti virus ini memandangkan dia tidak mempunyai rekod ke Wuhan atau mana-mana lokasi di luar negara.

Ketika artikel ini ditulis, sebanyalk 1261 kes telah direkodkan di Korea Selatan dan 12 kematian sudah dicatat. Jumlah ini dijangka terus menaik disebabkan anggota Shincheonji dipercayai dengan sengaja mahu menyebarkan virus ini dengan lebih meluas lagi.

Kedengaran pelik bukan? Teruskan bacaan untuk mengetahui kepercayaan ajaran sesat Shincheonji ini.

Shincheonji merupakan sebuah ajaran yang diketuai oleh seorang lelaki berusia 88 tahun bernama Lee Man-hee. Ajaran ini mempercayai bahawa pengasasnya, Lee Man-hee merupakan individu terpilih yang bakal dilantik sebagai Jesus Christ (Nabi Isa).

Pada tahun 2014, anggota ajaran ini dianggarkan berjumlah 120, 000 orang. Pada tahun 2020, jumlahnya dipercayai sudah mencecah 200, 000. Ahli Shincheonji mendakwa bahawa kitab Bible ditulis dalam metafora yang hanya pengasasnya, Lee, boleh mentafsirnya dengan betul.

Pada tahun 2016, pihak Church of England telah membuat amaran secara rasmi mengenai Shincheonji yang didakwa menyimpang daripada ajaran Kristian. Pada tahun 2019 pula, sebuah organisasi Kristian di India juga turut mengeluarkan amaran kepada penganutnya agar menjauhi ajaran Shincheonji.

Mengikut ajaran Shincheonji, manusia tidak hanya perlu menunggu Hari Kiamat. Sebaliknya merekalah yang perlu berusaha ke arah hari pengakhiran itu. Dalam erti kata mudahnya, mereka sememangnya sengaja menyebarkan viru COVID-19 ini agar lebih ramai manusia terkorban.

Penganut ajaran ini diajar untuk tidak takutkan virus malah tidak dibenarkan memakai topeng keselamatan setiap kali menghadiri upacara ritual. Dalam upacara ritual yang dihadiri, mereka biasanya akan berada berdekatan dan rapat antara satu sama lain menyebabkan virus ini mudah merebak dalam kalangan pengikut ajaran ini,

Schincheonji, sama seperti kebanyakan ajaran sesat yang lain, berselindung di sebalik agama yang utama (dalam hal ini, agama Kristian). Mereka dikatakan bijak menyembunyikan identiti di sebalik agama Kriistian untuk merekrut ahli baru.

Taktik ini dipercayai berjaya menarik orang atheis, agnostik dan Kristian untuk menyertai mereka. Maka tidak hairanlah jumlah keanggotaannya semakin meningkat. Malah, ajaran ini dikatakan sudah membuka cawangan di seluruh dunia termasuklah di Wuhan China.

Walau bagaimanapun, sejak tersebarnya berita mengenai COVID-19 kepada umum, mereka dikatakan cuba menyembunyikan kewujudan cawangan di Wuhan mereka ke seluruh dunia. Seolah-olah mereka  sedang menyembunyikan sesuatu daripada pengetahuan umum.

Setelah diselidiki, dalam tempoh beberapa minggu kebelakangan ini anggota ajaran ini juga dipercayai telah melakukan banyak perjalanan ke luar negara termasuklah Israel. Mungkin disebabkan inilah terdapat 1 kes sudah direkodkan di Israel dan beberapa buah negara lain,

Di Korea, lebih separuh pesakit COVID-19 yang direkodkan mempunyai pertalian dengan ajaran ini. Lebih menimbulkan ketakutan, Lee Man-hee, pengasas ajaran ini mendakwa "kuasa"nya belum dapat dimunculkan selagi belum berlakunya kiamat. Dalam situasi masa kini, Lee mendakwa ianya sudah "semakin hampir".

Pada masa kini, kerajaan Korea telah mengeluarkan amaran tahap merah di bandar Daegu, 237 kilometer dari Seoul. Keadaan di sana umpama Wuhan di China dimana peningkatan rekod COVID-19 naik begitu pantas sekali.

Pihak Pusat Kawalan dan Pencegahan Penyakit Korea mendedahkan segalanya bermula apabila seorang wanita berusia 61 tahun telah menikmati hidangan buffet di restoran setelah menghadiri upacara ritual  Shincheonji walaupun dirinya ketika itu menunjukkan simptom-simpoton penyakit COVID-19. Kerajaan menggelarkan wanita ini sebagai "Patient 31".

Apabila pihak Kawalan dan Pencegahan Penyakit Korea melaporkan insiden ini, pihak Shincheonji telah mengeluarkan kenyataan rasmi meminta pengikut mereka agar menyembunyikan identiti sebagai pengikut ajaran tersebut dan tidak mengikut segala arahan kerajaan berkaitan penyakit ini.

Malah, pengasas ajaran ini sendiri mengatakan bahawa syaitanlah yang telah menyebarkan virus untuk menghalang ajaran ini terus berkembang. Akibat daripada arahan yang dikeluarkan,  ratusan pengikut yang menghadiri ritual bersama-sama Patient 31 juga cuba menipu dengan mengatakan mereka tidak menghadiri majlis tersebut.

Kerajaan Korea Selatan juga telah mengumumkan mereka akan membuat ujian kesihatan terhadap 200,00 ribu pengikut ajaran dan tidak menolak lebih banyak kes akan direkodkan. Larangan memakai topeng keselamatan sewaktu menghadiri upacara ritual ternyata akan memudahkan lebih ramai orang dijangkiti dengan COVID-19.


Peristiwa 16 September 2008 : Percubaan Tubuh Kerajaan 'Backdoor' Yang Ramai Lupa

Kejatuhan kerajaan Pakatan Harapan yang termaktub pada bulan Februari tahun 2020 seringkali dipertanggungjawabkan ke atas usaha sesetengah pihak, cuba mewujudkan kerajaan baru sebagai pengganti dengan cara jalan belakang atau 'backdoor.'

Bagaimanapun, bagi mereka yang sudah pun mengikuti perjalanan politik kita sejak dahulu - kita pasti mengetahui tentang satu cubaan oleh pihak pembangkang yang pada ketika itu diwakili pihak Pakatan Rakyat, dalam menjatuhkan kerajaan Barisan Nasional di bawah pimpinan Tun Abdullah Ahmad Badawi.

Insiden itu yang digelarkan oleh pihak Pakatan Rakyat sebagai Peristiwa 169 akibat kesan daripada perubahan yang bakal berlaku, menggemparkan negara kita kerana keberanian pihak pembangkang melakukan sesuatu yang sangat drastik. Bagaimanapun, apa yang dirancang bukan semuanya akan memberikan hasil yang diharapkan.

Proses peralihan kuasa yang berlaku daripada Perdana Menteri ke 4, Datuk Seri Mahathir Mohamad (kini Tun) kepada Datuk Seri Abdullah Ahmad Badawi (kini juga bergelar Tun) berlaku dengan lancar. Ini sesuatu yang sangat mengejutkan kerana pada ketika itu, kerajaan Malaysia di bawah pentadbiran Barisan Nasional sedang berhadapan dengan gerakan penentangan yang semakin tersusun, hasil daripada perjuangan gerakan reformasi.

Selepas desakan berundur semakin kedengaran, peralihan kuasa meletakkan DS Abdullah sebagai Perdana Menteri Malaysia, diharap dapat menjernihkan situasi serta mengembalikan kestabilan di negara kita yang sedikit tergoncang.

Terkenal dengan gelaran 'Mr. Clean' serta reputasi seorang yang ahli agama, DS Abdullah naik dengan sokongan baik, apatah lagi mengemudi Barisan Nasional mencapai kemenangan besar dalam pilihanraya ke 11, memenangi 198 kerusi yang dipertandingkan. Barisan Alternatif dan parti DAP yang bertanding mengalami kekalahan memalukan, kerana kepercayaan rakyat pada ketika itu sudah beralih mahu melihat 'Mr. Clean' mentadbir.

Kemenangan terbesar Barisan Nasional dalam sejarah 52 tahun penubuhan gerakan itu bagaimanapun mula keruh, selepas propaganda pembangkang serta kritikan dalaman parti sendiri - mula menjatuhkan imej bersih yang dibawanya.

Bagi memusnahkan reputasi, media-media pro pembangkang yang ditubuhkan selepas kekalahan blok pembangkang pada PRU 11 mula mempopularkan pelbagai jenis persepsi negatif terhadap beliau. Dia seringkali digambarkan kerap tertidur semasa waktu kerja selain daripada dilabel sebagai 'PM flip-flop' berikutan perubahan dasar yang berlaku secara tiba-tiba.

Selain itu tindakan pentadbiran beliau menaikkan harga petrol sehingga mencecah RM2.70 satu liter dipergunakan sebaik-baiknya, sebagai peluru bagi meraih sokongan orang ramai. Semua dasar DS Abdullah yang baik, seperti konsep 'Islam Hadhari' diperkecilkan dan ditertawakan sehinggakan lama-kelamaan, persepsi terhadap beliau amat sukar untuk diubah lagi.

Beberapa langkah yang diambil beliau seperti pembatalan projek-projek berprofil tinggi serta gerakan membanteras rasuah yang keras dijalankan, menyebabkan musuh-musuh dalaman partinya sendiri mula bersuara dan bangun. Apatah lagi beliau dituduh cuba memusnahkan legasi yang telah dibina PM ke 4 Malaysia sebelum itu.

Salah satu tindakan DS Abdullah yang dikritik partinya sendiri adalah bagaimana beliau mengambil keputusan membebaskan bekas Timbalan Perdana Menteri, DS Anwar Ibrahim daripada hukuman penjara 15 tahun yang didapati bersalah dalam kes liwat dan salah guna kuasa.

Siapa sangka tindakan beliau cuba memberi bunga, akan dibalas dengan tahi.

Walau serangan demi serangan mula hadir pada beliau dari pelbagai sudut, DS Abdullah tetap berjaya mengemudi Barisan Nasional mengharungi PRU ke 12, dengan majoriti menurun.

Berikutan 'kegagalan' mempertahankan jumlah kerusi yang dimenangi serta kenaikan jumlah kerusi direbut Pakatan Rakyat, tekanan kepada beliau untuk meletakkan jawatan mula kedengaran lebih kuat. Beberapa orang pemimpin kanan UMNO yang mula menyerang beliau secara terbuka. Tan Sri Muhyiddin Yassin yang dibantu sokongan Tun Mahathir Mohamad mula terbuka dalam kritikan, mendesak agar jawatan PM diserahkan segera kepada Muhyiddin atau Najib; bagi mengelakkan kerosakan lebih besar berlanjutan.

Di pihak Pakatan Rakyat sendiri, atas kejayaan merebut 61 kerusi serta kedudukan DS Abdullah yang mula goyah - mereka merasakan adanya peluang untuk merebut terus tampuk kerajaan melalui jalan belakang. Pilihanraya yang berlangsung pada bulan Mac 2008 memberikan momentum kepada Pakatan Rakyat untuk bergerak lebih jauh, dengan

DS Anwar Ibrahim yang pada ketika itu berdepan tuduhan meliwat Saiful Bukhari Azlan dilaporkan berasa sangat yakin Pakatan Rakyat akan berjaya membentuk kerajaan Malaysia yang baru. Kaedahnya? Dengan memujuk 30 orang atau lebih ahli parlimen Barisan Nasional yang sudah muak dengan DS Abdullah, melompat masuk ke dalam Pakatan Rakyat.

Ini adalah cara penubuhan 'kerajaan backdoor' dengan kaedah memanipulasi sistem yang sangat licik. Pengumuman usaha ini dibuat tidak lama selepas Pakatan Rakyat berjaya menggegarkan kekuatan Barisan Nasional serta berdasarkan sentimen 'anti PM ke 5' yang pada ketika itu, sangat sukar untuk dibendung.

Rancangan itu diumum pada bulan Mac 2008, mendapat reaksi positif penyokong Pakatan yang mendoakan agar usaha itu berhasil dan Pakatan dapat mengambil alih kerajaan sepenuhnya pada tarikh 16 September 2008, sempena hari Malaysia tahun tersebut.

Dalam tempoh beberapa bulan berikutnya, gerakan yang diistilah sebagai 'Hari Baru Untuk Malaysia' itu mula melaporkan semuanya berjalan lancar.

Sidang media pada bulan Ogos 2008 yang dilakukan DS Anwar Ibrahim bersama isterinya DS Wan Azizah Wan Ismail berjaya meyakinkan orang ramai bahawa semuanya sedang berjalan lancar dan jumlah ahli parlimen BN yang bakal melompat keluar, memadai. Tarikh 27 Ogos disebut sebagai tarikh di mana lompatan itu bakal berlaku dan 16 September sebagai tarikh peralihan kerajaan bakal dilakukan.

Bagaimanapun, apabila tibanya tarikh peralihan kerajaan boleh berlaku - seperti yang digembar-gemburkan, pasangan itu hanya sekadar melakukan sidang media bagi mengingatkan agar DS Abdullah Ahmad Badawi menyerahkan kuasa dengan aman, tanpa menjawab kebenaran tentang jumlah sokongan yang diterimanya.

Dengan lantang DS Anwar Ibrahim memberitahu penyokongnya bahawa mereka yakni Pakatan Rakyat, memberikan tempoh 1 atau 2 minggu kepada DS Abdullah menyerahkan kuasa dan melakukan peralihan kuasa. Reaksi DS Abdullah? Dia menyifatkan apa yang berlaku hanyalah cakap kosong DS Anwar Ibrahim.

Sememangnya, itulah yang berlaku. Cubaan menubuhkan kerajaan melalui cara 'backdoor' oleh Pakatan Rakyat ketika itu gagal dan senyap tanpa apa-apa berlaku.

Hanya pada tahun 2010, informasi tentang kisah sebenar apa yang terjadi mula dibongkarkan. Beberapa orang ahli parlimen parti PKR di bawah Pakatan Rakyat mula bertindak meninggalkan parti, seterusnya mendedahkan rahsia tentang taktik licik yang dimainkan ketika itu oleh pemimpin tertinggi Pakatan Rakyat.

Walaupun memang ada beberapa orang ahli Barisan Nasional yang mahu berpaling tadah, jumlah yang disebutkan langsung tidak pernah mencukupi bagi menjatuhkan kerajaan. Selain itu, beberapa propaganda kosong seperti gerakan itu mendapat perkenan YDP Agong ketika itu, Sultan Mizan Zainal Abidin serta mendapat kerjasama pihak tentera sekiranya digagalkan DS Abdullah Badawi, turut sama didedahkan hanya omongan kosong.

Pendedahan yang dilakukan itu menyebabkan laporan polis dilakukan ke atas pihak-pihak yang menyebarkan banyak propaganda palsu ini, khasnya dilakukan oleh ahli parti UMNO sendiri yang pada ketika itu kembali stabil di bawah pemerintahan DS Najib Tun Razak, naik menggantikan DS Abdullah pada bulan Mac 2009.

DS Anwar pula terpaksa akur dengan kekalahan apabila melihat rancangan beliau yang diusahakan, bukan saja tidak berjaya malahan langsung tidak menampakkan apa-apa berlaku. Dalam temuramah beliau selepas pendedahan tentang isu itu berlaku, DS Anwar menyifatkan kegagalan gerakan yang ditunjangi beliau - adalah disebabkan oleh DS Abdullah Ahmad Badawi yang enggan proses demokrasi berjalan dengan baik.

DS Anwar mendakwa DS Abdullah menggunakan kuasanya menghalang Speaker Dewan Rakyat daripada membuka usul mengadakan undian tidak percaya. Kegagalan itu menyebabkan sebahagian besar sekutu beliau khasnya dari Sabah dan Sarawak yang dipercayai setuju mahu melompat, mengambil langkah berdiam diri kerana merasakan hanya Parlimen cara terbaik mereka menunjukkan kehilangan sokongan pada pentadbiran DS Abdullah.

Alasan sama diulang sekali lagi semasa perbicaraan beliau di mahkamah tinggi, pada tahun 2017 - tetap meyakini bahawa dia mempunyai jumlah yang mencukupi bagi mengambil alih kerajaan pada ketika itu.

Walaupun gagal, kita semua tahu DS Anwar Ibrahim tidak pernah berhenti mencuba sementara DS Abdullah Ahmad Badawi nampak tenang berehat menikmati hari tua, walaupun sering uzur. Individu yang digantikannya, Tun Mahathir Mohamad pula tampak masih bergelut cuba mendamaikan suasana kelam-kabut yang tidak diketahui apa puncanya.


5 Kisah Asal-Usul Bagaimana Videogame Klasik Mendapat Nama

Permainan video kerap kali mempunyai judul yang agak unik, senang diingati sehinggakan menjadi ungkapan yang popular.

Namun kadangkala sebab atau kisah mengapa sesuatu judul itu dinamakan sedemikian rupa, jarang diceritakan walaupun tajuknya kerap kali dirujuk oleh kita.

Kenapa judul-judul permainan video klasik dinamakan sedemikian rupa? Jom kita lihat 10 kisah ringkas bagaimana judul-judul yang terus popular sehingga ke hari ini terhasil.

Siri yang mempopularkan watak pemburu wanita bernama Samus Aran menentang kumpulan makhluk asing ini cukup popular di kalangan peminat konsol Nintendo.

Nama 'Metroid' pada mulanya menggunakan judul 'Space Hunter', namun dua orang produser Nintendo bernama Hiroji Kiyotake dan Yoshio Sakamoto memilih untuk menggabungkan perkataan 'metro' dan 'android' menjadi satu perkataan tanpa ada logik tertentu.

Apa yang lebih melucukan, nama watak Samus Aran yang ikonik, sebenarnya terhasil daripada nama sebenar legenda bola sepak Pele iaitu Edison Arantes do Nascimento. Oleh kerana mereka selalu terlupa perkataan 'Edison' dalam nama penuh Pele, mereka menyebutnya sebagai 'Something'- 'Arantes'.

'Something' mewakili istilah yang mereka kurang ingati dan Something Arantes ditukar menjadi Samus Aran, bagi menamakan watak yang cukup evergreen hingga kini.

Sebuah siri ikonik yang akan terus disebut sebagai rujukan kepada rumah studio penerbitan permainan video, judul 'Castlevania' mempunyai kisah penghasilan yang menarik.

Di Jepun, pada mulanya siri ini dikenali sebagai Akumajou Dracula atau 'Demon Castle Dracula.' Untuk terjemahan bagi pasaran Amerika Syarikat, 'Demon Castle Dracula' didapati agak panjang serta sukar disebut. Jadi pasukan yang menguruskan usaha penterjemahan, memilih untuk menggabungkan perkataan 'Castle' (istana) dengan 'Transylvania' - sebuah daerah di Romania yang menjadi mitos sebagai tempat asal lahirnya makhluk ghaib Drakula. Terhasillah 'Castlevania.'

Adakah ia satu perkataan yang wujud sebelum permainan video yang sangat penting ini wujud? Tidak. Perkataan 'tetris' itu sendiri tidak wujud, sehinggalah Alexey Pajitnov iaitu pencipta permainan 'Tetris' menciptanya sebagai judul permainan ciptaannya.

Asal perkataan 'tetris' datang daripada perkataan 'tetromino', mewakili bentuk yang boleh terhasil sekiranya empat kiub disusun mengikut kaedah yang berbeza-beza.

Bagi menjadikan judul permainannya unik, Pajitnov menggabungkan perkataan 'tetromino' dan perkataan 'tennis' yang sudah pastilah sukan kegemarannya - lalu menghasilkan perkataan baru 'tetris.'

Pernahkah anda terfikir kenapa judul popular ini dinamakan 'Contra'? Namanya datang daripada gerakan bersenjata yang menuntut pembebasan digelarkan 'Contrarrevolucionario' atau Pejuang Revolusi Kontra. Dalam penghasilan judul 'Contra', nama itu diinspirasikan daripada insiden yang berlaku di Nicaragua, dalam insiden yang digelarkan sebagai 'Revolusi Nicaragua.'

'Perang Kontra' berlaku pada tahun 1979 sehinggalah awal dekad 90-an, apabila pasukan yang dikenali sebagai 'Contra'  dibantu Amerika Syarikat bangkit menentang kerajaan junta Sandinista yang memegang kuasa pada ketika itu. Amerika Syarikat dilihat mahu memainkan peranan meletakkan sekutu mereka sebagai pemimpin negara tersebut, dengan pejuang Contra dipilih sebagai askar upahan mereka.

Selain daripada dijadikan inspirasi kepada judul klasik ini, salah sebuah lagu latar belakang yang dimainkan dalam judul permainan video 'Contra' juga diberikan tajuk 'Sandinista' - sempena inspirasi peristiwa peperangan tersebut.

Masa kecil bila kita main judul 'Donkey Kong' tak ada pula kita memikirkan kenapa namanya 'Donkey' kan? Kenapa 'Donkey' digunakan?

Ada dua kisah mengapa nama ini dipilih. Yang pertama adalah disebabkan kekeliruan semasa penterjemahannya. Judul asal sepatutnya adalah 'Monkey Kong' tetapi kesilapan yang berlaku menyebabkan 'Monkey' bertukar menjadi 'Donkey.'

Yang kedua, produser Nintendo yang terkenal iaitu Shigeru Miyamoto merasakan perkataan 'donkey' amat sesuai untuk menggambarkan sifat 'bodoh' dan 'degil', bagi mewakili watak monyet yang tak henti-henti cuba menghalang puteri diselamatkan.

Kami tidak tahu mana yang lebih tepat - tetapi memandangkan usaha penterjemahan permainan video Jepun ke Amerika Syarikat satu masa dulu memang caca-merba, kami memilih kisah pertama lebih logik dan sesuai.


Kisah Kerajaan Amerika Selesaikan Masalah Ketagihan Arak Dengan Racun

Di negara Barat, meminum minuman beralkohol merupakan satu kebiasaan terutamanya pada hujung minggu. Walau bagaimanapun, sesetengah negara mempunyai syarat yang ketat bagi yang mengambil minuman ini seperti larangan memandu ketika mabuk, larangan minum di tempat terbuka dan sebagainya.

Masalah sosial, peningkatan kadar jenayah dan pengurangan produktiviti rakyat akibat ketagihan kepada minuman beralkohol menyebabkan kerajaan Amerika Syarikat terpaksa mengambil pendekatan drastik untuk menangani masalah ketagihan arak yang dialami sebahagian besar ramai rakyatnya.

Maka, antara tahun 1920 dan 1933, kerajaan Amerika Syarikat telah memperkenalkan era atau kempen Prohibition (bermaksud "larangan" jika diterjemahkan) sebagai usaha ke arah mengurangkan ketagihan rakyatnya pada arak.

Prohibition merupakan satu fasa di mana kerajaan telah melarang rakyatnya daripada menghasilkan dan menjual minuman beralkohol di mana-mana tempat dalam Amerika Syarikat. Akibat daripada sekatan ini, rakyat mula bergantung pada minuman beralkohol yang diseludup.

Selain itu, minuman arak juga dihasilkan secara haram dengan menggunakan alkohol yang dihasilkan oleh kilang-kilang industri. Cecair alkohol industri ini biasanya akan dicuri atau dibeli dalam pasaran gelap sebelum diproses untuk dijadikan minuman keras.

Pengenalan kempen Prohibition ini menyebabkan pasaran gelap untuk minuman keras tiba-tiba meningkat. Walaupun kandungannya boleh dipertikaikan, rakyat yang sudah ketagihan minuman keras ini tidak mempunyai pilihan lain.

Menjelang tahun 1926, kerajaan akhirnya sedar bahawa usaha melalui kempen Prohibition ini mungkin gagal. Hal ini disebabkan mereka mengalami kesukaran menyekat penyeludupan masak minuman keras ini masuk ke negara tersebut dan penghasilan arak oleh kilang-kilang arak haram.

Akibatnya, kerajaan terpaksa menggunakan pendekatan lain bagi menyelesaikan masalah ketagihan arak yang menghantui rakyatnya. Pendekatan ini bagaimanapun dikecam sesetengah pihak kerana dianggap keterlaluan.

Kerajaan mulai sedar bahawa usaha mereka menjauhkan rakyat daripada minuman beralkohol ini menemui kegagalan. Oleh itu, pada tahun 1926, kerajaan telah meluluskan satu undang-undang yang mewajibkan kilang-kilang yang menghasilkan alkohol bergred industri supaya mencampurkan metanol, kerosin, benzin,  merkuri dan bahan-bahan beracun padanya.

Oleh itu, apabila cecair alkohol yang beracun ini dicuri daripada kilang ataupun dijual pada pasaran gelap, ia akan menyebabkan arak yang dihasilkan turut beracun dan tidak selamat untuk diminum. Metanol biasanya menjadi pilihan memandangkan ianya sukar dinyahkan daripada alkohol tersebut walaupun setelah diproses.

Kerajaan pada ketika itu berpendapat, sekiranya mereka meningkatkan kandungan bahan-bahan merbahaya ini dalam arak, ia akan menyebabkan peminum jatuh sakit seterusnya memberi peringatan kepada mereka bahawa arak adalah merbahaya untuk tubuh badan mereka.

Malangnya, cara tersebut tidak berhasil. Apabila sudah ketagih, peminum biasanya tidak peduli akan kesannya. Mereka tetap akan mengambilnya untuk menghilangkan ketagihan terhadap minuman beralkohol. Lagipun, tindakan kerajaan meningkatkan kandungan bahan merbahaya dalam minuman ini dilakukan secara senyap-senyap jadi mungkin peminum arak berpendapat minuman yang diambil bukanlah penyebabnya.

Keadaan pada waktu tersebut umpama pertembungan antara ahli kimia yang berada di pihak kerajaan dan ahli kimia yang berada di industri pasaran gelap. Ahli kimia yang berpihak kepada pasaran gelap sedaya upaya mengeluarkan bahan-bahan merbahaya ini daripada alkohol yang digunakan sementara di pihak kerajaan pula, sedaya upaya memastikan bahan-bahan merbahaya yang dicampur ini sukar diasingkan.

Malangnya, pasukan ahli kimia yang berada di pihak pasaran gelap tidak berupaya mengasingkan bahan merbahaya ini. Terdapat beberapa orang pegawai perubatan yang telah memberi amaran kepada pihak kerajaan agar tidak meneruskan rancangan ini memandangkan ramai nyawa yang mungkin terkorban akibat keracunan minuman keras ini.

Malagnya, kerajaan pada ketika itu tidak mengendahkan amaran yang diberikan dan meneruskan rancangan berisiko tinggi ini. Akibatnya, tidak lama kemudian kedengaran banyak kes kematian yang direkodkan akibat pengambilan arak yang dijual secara haram ini.

Dianggarkan sekitar 10 ribu orang mati akibat meminum arak yang dijual secara haram ini. Lebih mengejutkan, jumlah ini sebenarnya melebihi jumlah manusia yang terkorban akibat ketagihan terhadap minuman keras.

Kerajaan akhirnya membuat pengumuman mengenai perkara ini kepada orang awam. Mesej mereka jelas, hanya mahukan rakyatnya berhenti mengambil minuman keras. Malah, pihak media turut dipanggil ketika pengumuman tersebut dibuat:

Sesetengah parti politik menentang tindakan kerajaan ini. Mereka mengatakan bahawa kerajaan sebenarnya berat sebelah dan hanya menindas orang miskin. Bagi golongan kaya, mereka masih boleh mendapatkan minuman beralkohol yang "selamat" dengan membeli minuman yang diimport daripada Kanada dan Caribbean.

Tindakan agresif kerajaan yang dilihat tidak berperikemanusiaan ini dihentikan apabila program Prohibition ini ditamatkan pada tahun 1933. Tulisan mengenai perkara ini turut didedahkan oleh Deborah Blum, penulis buku The Poisoner’s Handbook: Murder and the Birth of Forensic Medicine in Jazz Age New York (Penguin Press, 2010).


5 Makhluk Mitos Yang Terus Menghantui Masyarakat Dunia

Setiap kaum di dunia pasti mempunyai hikayat atau mitos yang disampaikan turun temurun, tanpa benar-benar diketahui tahap kesahihannya. Sebagai contoh, masyarakat kita gemar menceritakan tentang kewujudan lembaga ghaib seperti hantu pocong dan penanggal.

Masyarakat luar juga tidak lari daripada memilik kepercayaan serupa, terus mempercayai kewujudan lembaga atau makhluk yang dipercayai ada di sekeliling mereka walaupun perkara itu tidak mampu disahkan mereka. Hasil daripada kepercayaan ini, ramai individu menjadikan penemuan dan kajian makhluk ini sebagai ruang penyelidikan unik, sama ada untuk menyangkal atau membenarkan kewujudannya.

Berikut adalah lima makhluk mitos yang cukup popular tetapi sehingga kini tidak diketahui kebenarannya, namun terus membelenggu pemikiran masyarakat dunia.

Yeti atau lebih terkenal sebagai 'The Abominable Snowman' merupakan satu lembaga mitos yang dikatakan hidup di sekitar pergunungan Himalaya. Dalam bahasa tempatan atau dialek Sherpa, 'Yeti' yang membawa makna 'haiwan batu yang hidup' berdasarkan perkataan 'Yeh' iaitu batu dan 'Teh' iaitu haiwan.

Yeti mula menjadi bualan, selepas penemuan tapak kaki besar pada tahun 1921 di laluan pergunungan Everest sebelum seorang penjelajah Britain bernama Eric Shipton turut sama berjaya merakamkan gambar tapak kaki gergasi, di kawasan laluan glasier Menlung yang berada di bahagian barat pergunungan tersebut pada tahun 1951. Shipton yang terkenal sebagai seorang yang sangat mahir dengan selok-belok Everest berjaya membawa pulang gambar jelas, memaparkan tapak kaki gergasi bersaiz tiga belas inci panjangnya.

Apa yang menarik, masyarakat tempatan orang Sherpa di Nepal sebenarnya mempunyai kepercayaan mendalam terhadap kewujudan makhluk ini, yang disampaikan secara hikayat masyarakat. Kepercayaan ini diperkuatkan lagi dengan kisah seekor lembaga ganjil bersaiz besar menyerang perkampungan orang Sherpa sekitar tahun 1974, mampu mematahkan tengkuk lembu seladang ternakan mereka untuk dijadikan makanan.

Nessie atau 'Raksasa Tasik Loch Ness' menjadi salah satu legenda yang kerap kali dikongsikan orang ramai. Dikatakan hidup di sebuah tasik air tawar di Scotland bernama Loch Ness, siri-siri penemuan Nessie kerap kali dikatakan berlaku dalam tempoh beberapa abad, bermula daripada tahun 565 sehinggalah kepada penemuan terbaru pada tahun 2015.

Walaupun mempunyai rekod penemuan tidak sahih yang kerap, kajian yang dijalankan oleh saintis di tasik tersebut dan dilaporkan pada tahun 2019, menemui bukti bahawa tidak berlaku sebarang kemungkinan wujud haiwan pra-sejarah bersaiz gergasi di situ. Sebaliknya mereka menyifatkan Nessie sebenarnya berkemungkinan hanyalah seekor belut yang terlebih besar berbanding biasa.

Ujian DNA yang dijalankan mendapati tasik Loch Ness dipenuhi dengan DNA belut yang banyak, yang memilih tasik tersebut untuk dijadikan habitat mereka setiap tahun. Sehingga kini, setiap tahun mesti ada sekurang-kurangnya 10 laporan diterima pihak berkuasa daripada individu yang percaya mereka nampak sesuatu yang ganjil di tasik indah itu.

Nama 'Bigfoot' mula terkenal selepas penduduk di Carolina menemui kesan tapak kaki bersaiz 16 inci di sebuah kawasan pembinaan yang sedang berjalan, sekitar tahun 1958. Dari insiden itu, nama makhluk yang dikatakan punca tapak kaki itu ada diistilah sebagai 'Bigfoot.' Apa yang melucukan, kisah sebenar disebalik tapak kaki itu hanya didedahkan pada tahun 2002 - dibuat oleh seorang lelaki bernama Ray Wallace.

Apabila pendedahan itu berlaku, pengkaji Bigfoot mula melihat kembali semua maklumat yang ada; khasnya video seekor lembaga berbulu yang direkodkan di kawasan di mana tapak kaki itu ditemui. Video yang dirakamkan Roger Patterson pada tahun 1967 menjadi bukti utama kewujudan Bigfoot ketika itu.

Selepas pengakuan Ray Wallace, amat jelas sekali minda manusia ini apabila ditanamkan dengan satu idea yang menggemparkan - akan mula mencari jalan mengiyakannya. Mitos 'Bigfoot' mungkin terjawab tentang asal-usulnya tetapi apa lembaga dalam video Patterson itu sebenarnya?

Namanya mungkin kurang dikenali di seluruh dunia, tetapi Mapinguari menghantui masyarakat yang tinggal di hutan Amazon sehingga kini. Apa yang lebih menakutkan, berbanding kesemua makhluk mitos yang disenaraikan dalam artikel ini; mapinguari mempunyai rupa paras paling menyeramkan.

Ini kerana tubuh Mapinguari dipercayai terbentuk daripada gabungan beberapa jenis haiwan berbeza, mempunyai kaki terbalik, mata satu serta ada juga yang percaya pada bahagian perut Mapinguari, ada mulut yang sedia membaham mangsanya. Dengan ketinggian melebihi 2 meter, makhluk ini diceritakan mulut ke mulut benar-benar ada menginap dalam kawasan hutan tebal.

Kajian yang dilakukan oleh seorang ahli biologi bernama David Oren mendapati besar kemungkinan haiwan Mapinguari yang sangat ditakuti, merupakan antara haiwan mamalia terakhir bergelar 'megatherium', sejenis haiwan besar yang merupakan nenek moyang kepada haiwan sloth yang ada sekarang. Penemuan fosil dan bukti yang ada, memperkukuhkan pandangan ini.

Makhluk sotong gergasi Kraken yang mampu menenggelamkan kapal-kapal gergasi yang belayar dengan mudah, menjadi igauan ngeri mereka yang perlu turun ke laut di kalangan masyarakat Scandinavia satu masa dulu. Rupa gergasi Kraken yang kerap kali diutarakan pada zaman moden datang daripada keterangan yang ditulis oleh seorang ahli sejarah Denmark bernama Erik Pontoppidan pada tahun 1755.

Tulisannya yang diterbitkan dalam buku 'The Natural History of Norway' menjelaskan bahasa Kraken adalah seekor gergasi berbentuk bulat yang dipenuhi dengan tangan menjalar, serta mempunyai saiz yang terbesar berbanding semua hidupan laut yang diketahui ada ketika itu. Pontoppidan juga menceritakan tentang amaran nelayan kepadanya yang direkodkan, berkenaan risiko mereka keluar ke Laut Norway pada waktu musim panas - kerana ini mendedahkan mereka kepada serangan Kraken.

Kraken sangat popular dalam kisah-kisah fiksyen dan mitos masyarakat, seringkali disalahanggap sebagai sebuah pulau berikutan saiznya. Walaupun kini lebih popular digambarkan sebagai 'sotong gergasi', pada awal hikayatnya diceritakan, Kraken digambar lebih mirip seekor ketam besar atau tapak sulaiman berskala gergasi.

Lakaran Kraken seperti sotong hanya bermula, selepas seorang pengkaji sejarah bernama Pierre Denys de Montfort melukis Kraken menyerang kapal dalam bentuk sotong gergasi. Lukisan yang dihasilkan pada tahun 1801 itu mula popular, dianggap sebagai rujukan utama masyarakat dunia bagi menjelaskan rupa bentuk makhluk Kraken.


Sejarah L'Oréal Yang Diasaskan Oleh Ahli Kimia Hebat - Eugène Schueller

Tanya sahaja mana-mana wanita, pasti mereka pernah mendengar mengenai produk kecantikan dan kosmetik jenama L'oreal. Namun, mungkin kerana harganya yang premium, tidak ramai wanita yang berkemampuan membeli dan memiliki produk jenama ini.

Menariknya, walau jenama L'oreal ini menghasilkan produk yang khusus untuk kaum wanita, tahukah anda bahawa pengasasnya Eugène Schueller adalah seorang lelaki. Malah, jenamanya ini berjaya berkembang sehingga menjadi syarikat kosmetik dunia pada masa kini.

Tidak seperti kebanyakan pengasas syarikat kecantikan di Malaysia, beliau mempunyai latarbelakang sebagai seorang ahli kimia. Lahir daripada sepasang suami isteri pembuat roti, setiap hari Eugène Schueller akan bangun awal untuk menolong ibu bapanya membuat roti.

Selepas menamatkan pengajian peringkat Ijazah Baccalauréat (bersamaan dengan pengajian 2 tahun di kolej), beliau melanjutkan pengajian di Institute of Applied Chemitry dimana beliau berjaya menamatkannya dengan pencapaian kelas pertama. Kemudian, beliau bekerja pula sebagai pembantu makmal.

Mengetahui latarbelakangnya sebagai ahli kimia, pada satu hari seorang pemilik kedai gunting rambut besar telah datang menemuinya. Lelaki tersebut ingin meminta bantuannya mencipta pewarna rambut sintetik untuk kedainbya.

Pada waktu itu, pewarna rambut  tidak digunakan oleh wanita di Perancis disebabkan penggunaan plumbun sebagai bahan utama pewarna dikatakan bertoksik dan menghakis kulit kepala. Beliau akhirnya bersetuju untuk menjadi penasihat teknikal kepada lelaki tersebut.

Tetapi, beliau yang bercita-cita tinggi ini akhirnya sedar tidak suka akan idea bekerja di bawah perintah orang lain. Beliau kemudiannya mengambil keputusan untuk memutuskan kerjasama dengan tukang gunting rambut itu dan melakukannya sendiri dan bereksperimen dengan pewarna rambut di ruang yang disewa berhampiran Tuileries Gardens.

Beberapa percubaan awalnya gagal sehingga memaksanya beberapa kali mengubah formula yang digunakan. Malah, untuk membuktikan keberkesanannya, beliau juga menggunakan pewarna rambut tersebut pada kepalanya sendiri.

Kejayaannya menghasilkan pewarna rambut dengan formulanya yang tersendiri telah menambahkan keyakinannya untuk berjaya dalam bidang ini. Maka, pada tahun 1909, beliau telah menubuhkan syarikatnya yang diberi nama "Société française de teintures inoffensives pour cheveux" sebelum menukarnya kepada nama yang lebih pendek iaitu "L’Oréal".

L’Oréal merupakan homonim bagi perkataan "Auréale, gaya rambut yang popular pada waktu tersebut. Ketika itu, tiada siapa sangka syarikat yang diasaskannya ini mampu berkembang terus sehingga kini dan menjadi syarikat kosmetik terbesar dunia.

Eugène Schueller bukan sekadar seorang pekerja yang obses dengan perniagaannya, beliau juga seorang pemikir. Malah, beliau sentiasa mempunyai idea menarik untuk dicurahkan dalam bidang industri, ekonomi dan politik. Pada peringkat awal beliau juga giat memperjuangkan ideologi golongan sosialis.

Pada pertengahan tahun 1930-an ketika zaman Great Depression, beliau mula memperkenalkan teori-teori ekonominya melalui tulisan dalam buku, artikel, radio dan pengucapan umum untuk membina pengaruhnya. Beliau ketika itu lantang memperjuangkan kadar bayaran gaji pekerja berdasarkan produktiviti syarikat.

Menurutnya, para pekerja tidak sepatutnya dibayar gaji mengikut jam atau hari sebaliknya berdasarkan kadar produktiviti mereka. Malah, beliau turut mengamalkan pembayaran gaji sebegini di syarikatnya, L'oreal.

Ketika itu, parti berhaluan kiri dibawah parti sosialis yang diketuai oleh Léon Blum baru sahaja memenangi majoriti kerusi di Parlimen pada tahun 1936. Dengan kemenangan ini, beberapa siri reformasi telah dilakukan di Perancis antaranya kerja 5 hari seminggu, peningkatan kadar gaji, cuti tahunan selama 2 minggu untuk semua pekerja dan banyak lagi.

Eugène Schueller dan syarikatnya turut mendapat tempias daripada perubahan ini. Tempoh cuti yang panjang ini membolehkan lebih ramai rakyatnya pergi bercui di pantai. Jualan produk Ambre Solaire, krim pelindungan cahaya matahari keluaran L'oreal terus melonjak naik.

Walaupun syarikatnya mendapat habuan daripada polisi baru ini, beliau tidak menggemari apa yang diperjuangkan oleh parti berhaluan kiri ini. Salah satunya adalah sistem demokrasi yang menurutnya akan membenarkan orang yang tidak layak diberi kuasa pemerintahan. Selain itu, beliau juga tidak gemar akan parti sosialis yang diketuai oleh orang Yahudi bagi memerintah negara tersebut.

Dalam banyak-banyak organisasi berhaluan kanan pada era 1930-an, parti La Cagoule adalah yang paling terkehadapan dan radikal. La Cagoule adalah kumpulan perisikan, anti-semitik dan anti-komunis Perancis yang ganas dimana pemimpinnya telah membentuk parti politik Mouvement Social Révolutionnaire (MSR) yang menyokong pendudukan Nazi di Perancis.

Malah, parti ini juga lantang memperjuangkan untuk memperkenalkan sistem pemerintahan diktator seperti yang diamalkan di Jerman, Itali dan Sepanyol pada ketika itu. Tertarik dengan perjuangan yang dibawa oleh Eugène Schueller, pemimpin tertinggi La Cagoule, Eugène Deloncle telah "menjemput" beliau untuk turut sama dengan mereka.

Dengan kekayaan yang dimiliki melalui syarikat L'oreal, Eugène Schueller telah memberikan sokongan kewangan dan mengadakan pertemuan untuk La Cagoule di ibu pejabat L'Oréal.

Menurut Eugène Schueller, kejatuhan negara Jerman akibat serangan Nazi merupakan contoh kelemahan sistem pentadbiran demokrasi. Dibawah penguasaan kuasa Nazi di Jerman, beliau semakin lantang menulis dan membuat pengucapan awam yang berfahaman pro-Nazi dan anti-Republikan.

Eugène Schueller juga mempunyai hubungan baik dengan pegawai terkenal Jerman Helmut Knochen, komander polis dan keselamatan untuk perkhidmatan inteligen Nazi. Selain aktif terlibat dalam pengusiran Yahudi Perancis ke kem tahanan Nazi, Helmut Knochen juga bertanggungjawab untuk melaksanakan pembunuhan beberapa ribu anggota penentang Perancis dan tebusan awam.

Setelah pengusiran Nazi Jerman dari Perancis, Eugène Schueller telah didakwa kerana bersekongkol dengan pihak Nazi. Beliaau sebaliknya mengatakan tidak pernah terlibat secara langsung dengan organisasi La Cagoule dan mendakwa mereka telah menyalahgunakan namanya memandangkan mereka mempunyai hubugan baik.

Setelah perbicaraan dibuat, pihak juri hakim memutuskan bahawa segala tuduhan terhadapnya digugurkan. Mahkamah juga telah membersihkan namanya dan membenarkannya syarikatnya terus menjalankan perniagaan di Perancis.

Malah, ketua hakim pada ketika itu memutuskan Eugène Schueller tidak bersalah memandangkan pihak pendakwa tidak dapat membuktikan bahawa pihak L'oreal membantu pihak Nazi dalam hal ekonomi. Malah, tiada bukti yang dapat menunjukkannya memberi bantuan ketenteraan kepada pihak Nazi.

Sebaliknya, jika didapati bersalah syarikat L'oreal mungkin sudah lenyap dan tidak wujud pada hari ini.


5 Raja Terakhir Kerajaan Monarki Yang Dihapuskan dan Masih Hidup

Pemerintahan berbentuk monarki ataupun beraja merupakan sistem pemerintahan rasmi satu masa dahulu, sebelum amalan demokrasi mula menjadi majoriti sistem pilihan utama kerajaan dan negara dunia.

Berbeza dengan demokrasi yang memberikan kuasa melalui sistem pilihanraya, sistem monarki menentukan pewarisan kuasa melalui sistem keturunan dan hirarki yang telah ditetapkan.

Sejarah dunia menunjukkan kebanyakan monarki yang masih wujud dalam zaman moden telahpun mengalami proses pemansuhan yang ketara bermula abad ke 20 sehinggalah ke abad 21, meninggalkan kita dengan beberapa individu yang berstatus 'bekas raja' yang masih hidup.

Berikut adalah lima orang bekas raja yang terpaksa menyaksikan sendiri bagaimana warisan mereka dihapuskan.

Dikenali dengan nama King Simeon ke 2 atau Tsar Simeon II, Simeon merupakan raja terakhir susur galur dinasti Tsar pemerintah Bulgaria, daripada bermulanya penubuhan Empayar Bulgaria pada tahun 681.

Warisan keluarganya dimansuhkan dalam satu referendum awam yang bersetuju menghapuskan sistem pemerintahan monarki di negara itu pada tahun 1946.

Simeon pada ketika baru berusia 9 tahun, dalam tahun ketiga diangkat sebagai Raja Bulgaria menjalankan tugasnya dengan bantuan pihak penasihat diketuai pakciknya, Putera Kiril.

Referendum tahun 1946 itu memansuhkan sistem monarki seterusnya memaksa Simeon serta ahli keluarganya melarikan diri ke Sepanyol, hidup sebagai orang buangan.

Di Sepanyol, dia memulakan karier sebagai seorang ahli perniagaan yang berjaya sebelum kembali ke Bulgaria pada tahun 1996, 50 tahun selepas melarikan diri.

Simeon menubuhkan parti politik, berjaya memenangi majoriti Parlimen Bulgaria pada tahun 2001, sebelum naik menjadi Perdana Menteri Bulgaria. Dia akhirnya bersara dan mengundur diri dari politik pada tahun 2005.

Lahir pada tahun 1947, Raja Gyanendra Bir Bikram Shah Dev merupakan Raja Nepal terakhir serta orang Hindu terakhir di dunia memegang gelaran Raja.

Pada usia baru 4 tahun, Gyanendra telah pun diangkat sebagai Raja Nepal dalam tahun 1951 selepas Raja Nepal ketika itu, datuknya Tribhuvan serta ahli keluarganya terpaksa melarikan diri ancaman besar-besaran dilakukan kepada keluarga monarki Tribhuvan.

Gyanendra dinamakan  pewaris keluarga di-raja dan diletakkan sebagai Raja Nepal, sebelum kerajaan Nepal membenarkan Tribhuvan kembali memegang takhta membolehkan Gyanendra meneruskan hidup seperti biasa.

Pada 1 Jun 2001, semasa berlangsungnya sebuah majlis di Istana Negara Nepal, putera raja Nepal yang bernama Dipendra menembak mati 12 orang ahli keluarganya termasuklah Raja Nepal ketika itu Raja Birendra.

Dipendra yang sepatutnya mewarisi takhta, nekad membunuh diri namun gagal dan hanya meninggal dunia 3 hari kemudian selepas berada dalam koma. Insiden itu membolehkan Gyanendra, sepupu kepada Dipendra kembali menguasai takhta.

Gyanendra memperkenalkan beberapa perubahan bagi memperkukuhkan kuasa dengan taktik keras, sebelum rusuhan yang berleluasa serta desakan agar beliau melucutkan kuasanya sebagai raja mula lantang disuarakan.

Kuasa raja dalam parlimen Nepal berjaya dikurangkan sebelum parlimen Nepal memutuskan agar sistem monarki dihapuskan sepenuhnya di Nepal pada tahun 2008.

Sebuah keluarga monarki berpengaruh di Mesir dan Sudan, Dinasti Muhammad Ali yang ditubuhkan oleh Muhammad Ali Pasha semasa kegemilangannya menguasai sebahagian besar Mesir, Sudan dan beberapa bahagian di tanah Arab.

Raja terakhir dinasti hebat ini adalah Fuad II yang mewarisi takhta dari ayahnya Raja Farouk, yang bertindak melepaskan takhta pada tahun 1952 ekoran berlakunya revolusi. Fuad pada ketika itu baru berusia beberapa bulan diharapkan dapat menyatukan masyarakat Mesir yang berpecah-belah, namun usaha ini gagal.

Mesir diumumkan sebagai republik pada 18 Jun 1953 dan Fuad II di bawa ke Switzerland untuk dibesarkan di sana.

Berbeza dengan dua nama yang kami senaraikan di atas, Fuad II langsung tidak terlibat dalam sebarang bentuk pergolakan kuasa di negara asalnya, sebaliknya memilih hidup sebagai orang biasa.

Fuad diberikan kewarganegaraan Mesir semasa pemerintahan Presiden Anwar Sadat pada tahun 1970-an namun memilih untuk terus kekal di Switzerland, hanya sekali-sekala kembali ke Mesir - tidak mahu meninggalkan hidup bebas yang telah diberikan kepadanya setelah kehilangan takhta.

Jamshid bin Abdullah tidaklah mempunyai kuasa pemerintahan berstatus empayar gergasi yang besar.

Ini kerana Kesultanan Zanzibar hanya mempunyai kuasa ke atas wilayah seluas 16 kilometer persegi yang terletak berdekatan Kenya. Bagaimanapun itu sudah cukup bagi Kesultanan tersebut mewujudkan dinasti panjang yang bermula pada penghujung abad ke 17 sehinggalah pertengahan abad ke 20.

Selepas berhadapan krisis dengan kerajaan Kenya sekitar tahun 1920, Zanzibar diselamatkan sebagai salah sebuah naungan di bawah koloni British, melindungi jajahan mereka daripada diambil alih sepenuhnya. Namun sebahagian besar kawasan takluk Zanzibar perlu diserahkan kepada pemerintahan baru di bawah British yang dinamakan British Kenya.

Perjanjian di antara British, pemimpin Kenya dan keluarga di-raja Zanzibar berakhir pada tahun 1963, membolehkan Zanzibar dan Kenya membentuk sendiri negara secara berasingan selepas mencapai kemerdekaan.

Bagaimanapun Revolusi Zanzibar yang berlaku pada awal tahun 1964 mengorbankan hampir 20,000 nyawa akibat pertempuran antara etnik Arab dan Afrika yang bertelagah, memaksa Sultan Jamshid bin Abdullah melepaskan kuasanya sebagai Sultan Zanzibar terakhir dalam dinasti keluarganya.

Dia melarikan diri ke Oman sebelum hadir ke Portsmouth, England bagi mendapatkan perlindungan, hidup dengan bantuan dana sekutu rapatnya kerajaan Britain.

Berita terakhir tentang beliau dilaporkan sekitar tahun 2012, tidak dapat dipastikan masih hidup atau sudah meninggal dunia. Pada hari ini, hak kuasa ke atas kerajaan Zanzibar dipegang 5 orang anak lelaki beliau.

Dinasti keluarga di-raja Greece bermula sekitar abad ke 19 selepas mendapat kemerdekaan daripada kerajaan Uthmaniyah pada tahun 1832.

Atas desakan tiga kuasa besar iaitu Britain, Perancis dan Russia; Raja Otto menjadi raja pertama dinasti itu. Constantine II menjadi raja kesembilan dalam sejarah raja Greece dinasti moden ini, mewarisi takhta selepas kematian ayahnya.

Campur tangan beliau dengan gerakan bagi menjatuhkan pemimpin kerajaan pusat Greece pada tahun 1965 menimbulkan kontroversi, memulakan kejatuhan dinasti tersebut.

Selepas ketidakstabilan tercetus akibat perang saudara yang berlaku akibat daripada kegagalan Perdana Menteri yang dilantik Constantine mengawal situasi, junta tentera melakukan rampasan kuasa pada tahun 1967. Tiada lagi tempat berpaut, Constantine diperkotak-katikkan dipaksa mengiktiraf pemerintahan junta di Greece sebagai kerajaan yang sah.

Cubaan Constantine mengambil alih semula kerajaan dengan melakukan serangan berdepan kegagalan dan beliau terpaksa melarikan diri bersama keluarganya ke Rom, Itali.

Malang bagi keluarga di-raja Greece, referendum orang ramai yang dianjurkan pada tahun 1973 memilih untuk memansuhkan secara mutlak sistem monarki di Greece, membawa kepada kejatuhan pemerintahan tentera yang berlaku pada tahun 1974.

Republik Greece ditubuhkan tidak lama selama selepas itu namun Constantine hanya dibenarkan kembali ke Greece pada tahun 1981 selama beberapa jam, bagi menghadiri pengebumian ibunya Permaisuri Frederica.

Dia hilang status kewarganegaraan selepas berlaku pindaan undang-undang yang melucutkan taraf kerakyatannya pada tahun 1992. Hanya pada tahun 2013 dia dibenarkan pulang menjadi rakyat Greece dan memilih menetap di tanah tumpah darahnya hingga kini.


Apa Yang Akan Berlaku Jika Perdana Menteri Meletakkan Jawatan?

Ketika ini Malaysia sedang berhadapan dengan pergolakan politik yang mana agak jarang berlaku sebelum ini.

Masih belum jelas apa yang bakal berlaku namun dengan perletakan jawatan oleh Perdana Menteri ke-7 iaitu Tun Dr. Mahathir Mohamad, se kita boleh menjangkakan bahawa terdapat kemungkinan untuk kerajaan baharu dari beberapa pakatan parti politik akan terjadi.

Kita hanya dapat membuat spekulasi dan perlu menunggu sedikit lagi bagi mengetahui masa depan Malaysia.

Namun, apa sebenarnya yang berlaku jika seorang Perdana Menteri itu meletakkan jawatan? Bagaimana dengan kabinet yang ada? Adakah pilihan raya baharu perlu dilakukan segera?

Jika perkara ini berlaku, Yang DiPertuan Agong perlu menerima atau menolak surat perletakan jawatan daripada Perdana Menteri.

Kabinet dibubarkan dengan serta-merta kerana Perdana Menteri dan Kabinet adalah satu tanggungjawab kolektif.

Yang DiPertuan Agong harus melantik Perdana Menteri baharu, sama ada secara kekal atau untuk sementara.

Untuk melakukan ini, tiada tempoh masa yang ditetapkan kepada Yang DiPertuan Agong.

Baginda boleh memilih pemimpin yang jelas dari Ahli Parlimen atau seseorang yang mempunyai parti atau gabungan terbesar. Ini bermakna seseorang yang mempunyai majoriti kuat dalam Dewan Rakyat.

Sekiranya terdapat pembahagian yang mendalam dari segi kuasa dan tiada pemimpin yang jelas, Yang DiPertuan Agong mempunyai budi bicara yang sangat luas dan peranannya adalah penting.

Baginda boleh melantik seorang pemimpin yang mana dipercayai boleh dapat membentuk majoriti penuh.

YDPA juga boleh melantik mana-mana ahli parliment yang baginda percaya mampu mendapat sokongan daripada Dewan Rakyat.

Biasanya, situasi ini berlaku apabila parti Perdana Menteri sama ada meninggalkan parti pemerintah atau apabila beliau berasa bertanggungjawab bahawa dia mempunyai tugas moral untuk berbuat demikian.

Jika YDPA telah melantik seorang PM, maka PM itu boleh menasihati baginda untuk membubarkan kerajaan dan membuat pilihan raya umum

Baginda hanya boleh membubarkan kerajaan atas nasihat Perdana Menteri, sama ada kekal atau sementara. YDPA tidak boleh melakukannya bersendirian kerana beliau terikat dengan perlembagaan.

Ya, jika dia berjaya mendapatkan sokongan Dewan Rakyat atau YDPA percaya beliau dapat membentuk majoriti penuh.

Jawapan-jawapan di atas dirunding dengan pakar Undang-undang Perlembagaan Emeritus Prof Datuk Dr Shad Saleem Faruqi dari Universiti Malaya.


Lelaki Ini Menemui Ajal Selepas Cuba Buktikan Teori Bumi Rata

Pada Disember 2019, berbekalkan keyakinan dan kemajuannya dalam roket buatan sendiri, "Mad" Mike Hughes berfantasi tentang ketika mana dia menunjukkan kepada manusia bahawa kita sebenarnya tinggal di atas Bumi yang rata.

Rancangannya adalah untuk cuba terbang dengan ketinggian beberapa kilometer dalam sebuah belon, kemudiannya melancarkan roket ke garisan Karman (penghalang sejauh 100 kilometer yang memisahkan atmosfera dan ruang vakum angkasa lepas).

"Untuk tempoh 3 jam, dunia berhenti," kata Mike yang membayangkan reaksi ini ketika membuat stream langsung.

Dan pada 22 Februari 2020, Mike berusia 64 tahun yang dilabelkan sebagai sangat berani dan seorang ahli teori Bumi rata serta stuntmant, terbunuh apabila roket buatan sendiri yang dinaikinya menjunam ke Bumi selepas dilancarkan di Barstow, California.

Justin Chapman yang merupakan seorang wartawan, menyaksikan sendiri pelancaran roket tersebut sambil melaporkan sebuah kisah panjang tentang Mike.

Payung terjun roket tersebut tercabut sebaik sahaja roket tersebut berlepas, membuatkan orang ramai sekitar 50 orang yang menyaksikannya menjadi panik.

Pasukan Mike kemudiannya bergegas ke lokasi di mana roket tersebut terjunam kira-kira 800 meter dari kedudukan mereka untuk membuat pemeriksaan.

Mereka kemudiannya kembali dengan berita yang sangat mengerikan, iaitu Mike Hughes telah terbunuh dan roket tersebut menjadi seperti lempeng, serta tiga lagi payung terjun di dalamnnya tidak pernah digunakan.

Rakan yang telah lama bekerjasama dengan Mike iaitu Waldo Stake memberitahu The Associated Press bahawa percubaan itu tidak berjaya dan Mike telah terbunuh.

Akan tetapi, Waldo enggan menyatakan apa yang menyebabkan perkara itu berlaku. Sekurang-kurangnya Mike berjaya membuat satu pelancaran, yang mana dia menulis perkataan "FLAT EARTH" pada roket tersebut.

Roket yang dinaiki Mike bukanlah direkabentuk untuk sampai ke angkasa lepas, tetapi ia merupakan satu langkah yang jelas ke arah pembinaan roket lebih hebat yang dirancangnya.

Ia merupakan satu pengakhiran yang tragis bagi Mike, tetapi apa yang paling jelas dan menarik bagi mereka yang menyokong teori Bumi rata mungkin adalah Bumi bukanlah berbentuk sfera dan dikelilingi oleh bintang-bintang gergasi, tetapi satu satah rata dengan matahari kecil di atasnya.

Walaupun tiada hipotesis berkenaan dengan bagaimana rupa bentuk Bumi rata yang didakwa, ramai mereka yang percaya dengan teori ini membayangkan satu cakera rata dikelilingi oleh laut berais.

Mike mendedikasikan beberapa tahun hidupnya membuktikan teori ini, satu cita-cita yang tinggi bermula dengan aksi limosin.

Mike mula terkenal pada tahun 2002 apabila dia melakukan lompatan 103 kaki dari limosin Lincoln Town Car, mencatatkan namanya dalam buku Guinness World Record.

Beberapa tahun kemudian, dia cuba untuk melakukan semua lompatan gagal yang dilakukan oleh Evel Knievel, yang mana cuba untuk melompat melepasi Snake River Canyon di Idaho, menggunakan roket berkuasakan stim sama seperti digunakan Mike.

Akan tetapi, Evel gagal melakukannya. Ini menyebabkan tercetusnya komunikasi antara Mike dan Pentadbiran Penerbangan Persekutuan (FAA) sekitar tahun 2010, menurut James Van Laak yang ketika itu berkhidmat sebagai pegawai kanan di Pejabat Pengangkutan Angkasa Komersial.

Kedua-dua mereka mula bekerja sama dengan Mike sebagai stuntmant dan James cuba untuk mencari cara untuknya melancarkan roket secara sah.

Selepas James bertemu dengan peguam umum FAA, agensi itu memutuskan bahawa rancangan itu bukanlah pelancaran roket secara definisi, kerana tanjakan yang akan digunakan menjadi sistem pendorong utama bagi pelancaran roket tersebut.

Kali terakhir mereka berdua berbual adalah pada tahun 2012. 2 tahun kemudian, Mike "terbang" sejauh 400 meter di Arizona, dalam satu terbangan yang berakhir dengan Mike diheret oleh saki-baki roket berkenaan.

Pada Mac 2018, Mike menaiki roket buatannya sendiri setinggi 571 meter di atas Gurun Mojave, mencecah kelajuan 563 kilometer sejam.

Ia merupakan langkah seterusnya untuk Mike dalam misinya untuk mengambil gambar Bumi. "Ini akan membuktikan bahawa Bumi tidak berbentuk seperti bola," kata Mike.

Namun, sama ada Bumi rata atau sfera, adalah sesuatu yang mana Mike bersedia untuk berbahas dan memberitahu bahawa dia yakin apa yang akan ditemuinya tetapi juga terbuka dengan idea-idea lain.

Beberapa bulan selepas melakukan aksi pada tahun 2018 itu, Mike memberitahu bahawa dia menjangkakan akan dapat melihat Bumi berbentuk rata, dalam misinya untuk sampai ke angkasa lepas.

Baru-baru ini Mike Hughes menandatangani perjanjian dengan Channel Science untuk mendokumentasikan projeknya dalam program televisyen "Homemade Astronaut".

Jadi, adakah ada yang masih percaya bahawa Bumi berbentuk rata?